Mavcom mahu syarikat tangani gangguan penerbangan menjelang Tahun Baru Cina

Suruhanjaya Penerbangan Malaysia (Mavcom) mengarahkan semua syarikat penerbangan mempertingkatkan pengurusan gangguan penerbangan dengan serta-merta sebagai persediaan jangkaan peningkatan kapasiti penerbangan dan trafik penumpang semasa musim perayaan Tahun Baru Cina.
Mavcom dalam kenyataan semalam turut mengingatkan syarikat penerbangan terhadap kewajipan mereka kepada pengguna di bawah Kod Perlindungan Pengguna Penerbangan Malaysia 2016 (MACPC) dan menggesa supaya syarikat penerbangan menyelesaikan isu dialami penumpang berikutan isu gangguan penerbangan yang berlaku baru-baru ini.
“Walaupun syarikat penerbangan mempunyai prosedur operasi standard (SOP) untuk mengendalikan gangguan penerbangan, pengurusan gangguan itu perlu diperkukuhkan lagi dan memerlukan perhatian segera.
“Oleh itu, keperluan baru berkenaan bertujuan menangani kebimbangan orang ramai mengenai pengurusan pengendalian penundaan dan pembatalan penerbangan oleh syarikat penerbangan terutamanya semasa musim cuti perayaan, berikutan jangkaan peningkatan perjalanan udara,” menurut kenyataan itu.
Mavcom juga mengarahkan syarikat penerbangan untuk mengerahkan Pasukan Pengendali Penundaan bagi penerbangan yang ditunda selama dua jam atau lebih dan kakitangan syarikat penerbangan terlibat mesti diberi kuasa untuk bertindak dan harus membantu pengguna di semua lapangan terbang.
“Obligasi ini bertujuan menambah baik komunikasi kepada penumpang serta menyediakan penjagaan dan keperluan seperti yang digariskan dalam MACPC,” menurut kenyataan itu.
Menjelang Tahun Baru Cina, Mavcom memberitahu pihaknya telah meluluskan kesemua 291 penerbangan tambahan yang dimohon oleh syarikat penerbangan antara 18 hingga 31 Januari, bagi memenuhi permintaan perjalanan dan menangani isu tambang penerbangan yang tinggi semasa tempoh perayaan itu.
“Oleh itu, syarikat penerbangan perlu bersedia dari segi operasi dan melaksanakan kewajipan mereka secara efektif untuk memastikan keselesaan pengguna sentiasa diutamakan.
“Secara keseluruhan, suruhanjaya telah meluluskan 33.5% penambahan penerbangan domestik bagi 2023 berbanding musim perayaan Tahun Baru Cina pada 2022,” menurut kenyataan itu dan menambah laluan antara Sabah dan Sarawak mempunyai penerbangan tambahan tertinggi iaitu 205.


Bersatu sedia pertimbang kerjasama dengan Pejuang

Bersatu bersedia untuk mempertimbangkan kerjasama dengan Parti Pejuang Tanah Air (Pejuang) pada Pilihan Raya Umum ke-15 (PRU15), kata Presiden Bersatu Muhyiddin Yassin.
Muhyiddin yang juga Pengerusi Perikatan Nasional (PN) berkata kerjasama berkenaan boleh dilaksanakan sekiranya Pejuang serius mengenai perkara itu, bagaimanapun Muhyiddin mengesahkan setakat ini pihak Pejuang belum menghubunginya bagi membincangkan perkara berkenaan.
“Setakat ini, tiada pihak berhubung dengan saya tentang soal itu. Lagipun kita dah berada dalam fasa persiapan, dulu pun pernah juga bincang awal, tapi lepas itu tak jadi apa-apa. (Jadi) saya kurang pasti sama ada serius atau tidak cadangan (kerjasama) itu.
“Kalau ada pihak yang serius (untuk bekerjasama), kita sedia menimbang. Walaupun itu bukan hak saya sebab perkara tersebut perlu dibawa ke Majlis Tertinggi Bersatu untuk difikirkan (kerjasama) perlu atau tidak.
“Secara keseluruhannya bagi PN, kita sudah bersiap sedia,” katanya kepada pemberita selepas merasmikan Seminar Kebangsaan: Pemulihan Negara dan Keterangkuman Sosial di Putrajaya hari ini.
Beliau berkata demikian ketika diminta mengulas kenyataan Pengerusi Pejuang Dr Mahathir Mohamad bahawa parti itu akan mempertimbangkan mengadakan kerjasama politik dengan parti lain yang dikira "sebulu" dengan Pejuang untuk menentang Umno dan Barisan Nasional (BN), selain kesediaan Bersatu untuk bekerjasama dengan Pejuang.


Mengayakan fesyen tetapi pada harga apakah perlu dibayar?

Awal bulan ini, jenama peruncit pakaian global terkenal membuka satu sudut baju terpakai di sebuah outletnya di Kuala Lumpur – baju yang disumbang oleh pelanggan untuk kegunaan orang lain.Golongan sasarannya: gelandangan.Berita mengenai inisiatif Uniqlo Malaysia itu tersebar, dan ia mendapat pujian ramai dan tak kurang juga yang mempersoalkan tindakan itu.“Satu usaha yang hebat… kami agak sinis pada awalnya kami menyumbang tetapi selepas melihatnya kami percaya. Usaha yang baik.” kata seorang pengguna Facebook Kumarappan Alagappan.Yang lain lebih pesimistik.“Sebagai rakyat Malaysia, besar kemungkinan orang lain akan mengambil pakaian itu daripada gelandangan,” kata Afnan Amirruddin.Isu itu menjadi bualan sehingga menimbulkan beberapa persoalan, termasuk berapa efektif inisiatif itu dalam jangka panjang dan adakah ia mempunyai pengaruh terhadap keputusan pembelian.Lagipun, inisiatif itu merupakan sebahagian daripada tanggungjawb sosial korporat, bertujuan untuk membantu orang memerlukan, serta menyumbang kepada reputasi jenama syarikat itu.Bagi seorang bos syarikat peneroka modal, Elias Abdullah, 46, faktor paling penting yang perlu diambil kira adalah kualiti produk.Kempen tanggungjawab sosial yang ikhlas atau mampan boleh menjadi satu nilai tambah, namun sebarang pertambahan kos perlu wajar.Dalam erti kata lain, perlu berbelanja lebih untuk melakukan kebaikan.Isu itu menjadi bualan sehingga menimbulkan beberapa persoalan, termasuk berapa efektif inisiatif itu dalam jangka panjang dan adakah ia mempunyai pengaruh terhadap keputusan pembelian.‘Kepuasan segera’Pengurus pemasaran Chung Yow Keong lebih jujur mengenai pandangannya.“Secara peribadi, ia tidak berkesan kepada saya dan semuanya tentang apa yang diperoleh saya selepas itu,” Chung, 37, memberitahu MalaysiaNow.“Jika ia tidak memberikan satu kepuasan segera kepada saya, maka saya tidak mahukannya.”Chung, yang bekerja dengan sebuah syarikat gergasi dalam bidang teknologi, memberikan contoh berikut.“Katakan satu jenama pakaian beri 10% potongan harga kepada mereka yang menyumbang pakaian terpakai dan mereka mendakwa akan kitar semula untuk membuat pakaian mereka.“Jujurnya, saya tidak peduli mengenai misi mereka tetapi saya dapat diskaun 10%.”Kesnya menggambarkan prinsip asas dalam dunia perniagaan: bertujuan untuk memastikan pembeli berbelanja.Jika seorang pengguna sanggup melakukan pembelian sebagai sokongan kepada sesuatu kempen, hakikatnya mereka tetap berbelanja.Seorang eksekutif pemasaran Michaela Siew sanggup berbelanja, jika mereka membenarkannya menyumbang daripada peratus yang dibelanjakan kepada badan amal.Namun, tambahnya “Asalkan ia masih dalam bajet saya.”Janji, harga dan pilihan itu berbaloi.Seorang gelendangan sedang nyenyak tidur di kaki lima atas jejantas Jalan Tuanku Abdul Rahman.‘Tidak sukar hasilkan produk beretika’Buat Bella Rahim altruisme menjadi pegangannya.“Apabila saya membeli sesuatu, saya perlu tahu nilai-nilai dibawa syarikat itu,” katanya kepada MalaysiaNow.“Sebagai contoh, saya berhenti membeli daripada satu jenama kosmetik Kanada kerana saya tahu mereka menguji pada haiwan. Saya berhenti membeli daripada banyak jenama kerana nilai-nilai mereka tidak kena dengan diri saya.“Saya tak fikir ia sesuatu yang sukar untuk menghasilkan produk yang beretika.”Namun, walau sebagus mana sekalipun kempen itu dilakukan, ia tetap mempunyai ruang untuk disalahgunakan, kata seorang pengguna Facebook Afnan mengenai inisiatif Uniqlo.Elias bersetuju, dengan mengatakan memuji tindakan amal yang ikhlas. “Namun saya khuatir mengenai cara pelaksanaannya,: tambahnya.“Percuma untuk semua cenderung memperlihatkan sikap buruk orang, dan sememangnya diketahui nilai moral dalam kalangan rakyat Malaysia, terutama ia adalah pakaian percuma yang mungkin tidak sampai kepada penerima yang layak?”


Kes baru catat 2,331 hari ini, Selangor kembali paling tinggi

Selangor kembali mencatat angka tertinggi kes harian Covid-19 hari ini sebanyak 751 dalam angka 2,331 kes baru Covid-19 hari ini.Angka kes baru itu menjadikan kes keseluruhan Covid-19 hari ini meningkat sebanyak 372,859 kes.Kes harian tertinggi dalam negara hari ini disusuli Sarawak (512), Kuala Lumpur (252) dan Kelantan (225).Hanya Putrajaya (4), Labuan (2), Melaka, (9), dan Perlis (2) sahaja yang mencatatkan kes satu digit hari ini.Sementara Terengganu tidak mencatatkan sebarang kes.Negara juga mencatat sebanyak 1,832 kes sembuh menjadikan jumlah keseluruhan kes sembuh meningkat kepada 352,395.Kes aktif dengan kebolehjangkitan pula kini berjumlah 19,094.Daripada jumlah itu 225 pesakit ditempatkan di Unit Rawatan Rapi termasuk 92 orang memerlukan bantuan alat pernafasan.Malaysia turut mencatat 5 lagi korban akibat Covid-19, menjadikan jumlah mangsa yang maut meningkat kepada 1,370 orang.


Draf RUU anti-gangguan seksual digubal, dijangka dibentang tahun ini, kata menteri

Draf rang undang-undang (RUU) anti-gangguan seksual (RUU AGS) telah mula digubal secara kolektif melalui sebuah pasukan projek khas dan dijangka dibentangkan di Parlimen pada tahun ini.Menteri Pembangunan Wanita, Keluarga dan Masyarakat Rina Mohd Harun berkata pasukan khas tersebut terdiri daripada wakil kementerian dan agensi yang berkaitan, badan bukan kerajaan serta ahli akademik yang berpengalaman dan berpengetahuan dalam perkara tersebut.“Kementerian pembangunan wanita, keluarga dan masyarakat (KPWKM) turut mengadakan pelbagai sesi libat urus termasuklah dengan Persekutuan Majikan-Majikan Malaysia, Prolintas, Tribunal Tuntutan Pengguna Malaysia, dan Tribunal Perumahan dan Pengurusan Strata, sebagai usaha untuk mendapatkan input untuk penggubalan RUU AGS ini,” katanya melalui satu kenyataan hari ini.Rina memaklumkan draf ini telah mula disemak secara bersama oleh KPWKM dan Jabatan Peguam Negara mulai Januari 2021, bagi memastikan RUU ini benar-benar mampu menangani kelompongan perundangan sedia ada dan isu-isu pelaksanaan yang akan timbul.“Saya ingin tegaskan bahawa penggubalan RUU anti-gangguan seksual ini tetap menjadi keutamaan kementerian dengan kerjasama erat Jabatan Peguam Negara.“Pada masa ini, KPWKM sedang menunggu ‘white bill’ atau kelulusan daripada Jabatan Peguam Negara, sebelum RUU ini dikemukakan untuk kelulusan jemaah menteri, dan kemudiannya dibentang untuk bacaan kali pertama di Parlimen yang dijangkakan pada tahun ini juga”, katanya.Menurut beliau KPWKM menyedari wujudnya kekangan daripada sudut perundangan dan polisi sedia ada seperti beban pembuktian yang tinggi, ketiadaan remedi khusus kepada mangsa selain wujudnya isu ‘under-reporting’ kerana mangsa takut dan malu untuk membuat laporan kepada pihak berkuasa.Rina berkata walaupun RUU tersebut masih di dalam peringkat semakan, kes-kes gangguan seksual sedang ditangani melalui pelbagai akta dan peraturan lain.“Antara akta dan peraturan tersebut adalah Kanun Keseksaan [Akta 574], Akta Kerja 1995 [Akta 265], Peraturan 4A, Peraturan-Peraturan Pegawai Awam (Kelakuan dan Tatatertib) 1993 [P.U (A) 395/1993] dan Pekeliling Perkhidmatan Bilangan 5 Tahun 2018 iaitu Garis Panduan Pengendalian Kes Gangguan Seksual di Tempat Kerja dalam Perkhidmatan Awam.“Oleh itu, KPWKM menggesa mangsa untuk terus tampil membuat laporan segera kerana akta dan peraturan sedia ada boleh dikuatkuasakan, untuk melindungi kepentingan dan keselamatan mangsa,” katanya.Rina berkata kementerian melalui Jabatan Pembangunan Wanita (JPW) juga sedang melipatgandakan usaha meningkatkan kesedaran dan program-program advokasi, untuk mengelakkan perlakuan tersebut daripada terus berleluasa sama ada secara fizikal, visual dan bentuk-bentuk lain.Katanya sehingga Julai 2021 sebanyak 65 program kesedaran dan advokasi berkaitan gangguan seksual telah dilaksanakan oleh JPW pada tahun ini, dengan penglibatan seramai 10,952 peserta dari seluruh negara.


Peruntukan bajet pemasaran tak cukup, kata pengusaha hotel

Pemain industri perhotelan mengalu-alukan peruntukan RM1.16 bilion dalam bajet tahun depan bagi pembangunan industri pelancongan namun mempersoalkan sejumlah peruntukan yang dikhususkan untuk inisiatif pemasaran dan insentif, mengatakan jumlah yang diperuntukkan mungkin tidak mencukupi bagi meningkatkan pelancongan tempatan selepas pandemik Covid-19.
Ketika pembentangan Bajet 2023 Jumaat lalu, Menteri Kewangan Tengku Zaful Aziz mengumumkan RM200 juta meliputi insentif, promosi dan inisiatif pemasaran bagi mengukuhkan pemulihan sektor pelancongan.
Kerajaan juga menyasarkan lebih 15 juta ketibaan pelancong asing ke dalam negara, dengan unjuran pendapatan sebanyak RM47.6 bilion.
Bagaimanapun, Persatuan Hotel Malaysia (MAH) berkata peruntukan bagi bantuan pemasaran tersebut 0.5% lebih rendah daripada hasil yang dijangkakan.
"Walaupun kita lihat jumlah ketibaan pelancong meningkat, setakat Julai 2022, Malaysia hanya mencatatkan 3.2 juta ketibaan pelancong dengan hasil pelancongan sebanyak RM9.4 bilion bagi tahun 2022," kata Presiden MAH Christina Toh.
Bercakap kepada MalaysiaNow, beliau berkata jumlah tersebut sangat berbeza jika dibandingkan sebelum pandemik sebanyak 26 juta ketibaan pelancong dengan hasil RM86.1 bilion dan perubahan dalam hasil yang dilihat pada 2019, setahun sebelum Covid-19.
Beliau menyuarakan harapan supaya kerajaan mempertimbangkan beberapa cadangan untuk menyokong usaha pemulihan sektor hotel, seperti diskaun untuk bil air dan elektrik, dan menetapkan peraturan bagi perkhidmatan perkongsian rumah seperti Airbnb.
"Ini akan menyediakan padang yang sama rata untuk semua pemain industri," katanya.
Toh juga menggesa kerajaan melanjutkan pelepasan cukai peribadi bagi perjalanan domestik pada tahun hadapan, dan memberikan diskaun dalam kadar taksiran dan cukai tanah.
Setakat 2020, lebih 3.46 juta pekerja industri pelancongan menjadi golongan yang paling teruk terjejas akibat kawalan pergerakan dan sekatan sempadan yang dikenakan bagi mengekang penularan Covid-19.
Dalam Bajet 2023, kerajaan mengumumkan beberapa bantuan lain termasuk RM25 juta sebagai insentif untuk menggalakkan perjalanan domestik.
Insentif itu termasuk pelbagai bentuk diskaun, baucar dan rebat bagi penginapan, pakej pelancongan, kraftangan dan karya seni.
Namun, menurut Fathir Badri, presiden Persatuan Solidariti Agensi Pengembaraan & Pelancongan Malaysia, jumlah keseluruhan RM1.16 bilion itu akan membantu industri pelancongan tempatan selain dapat memulihkan kedudukannya.
Beliau berkata insentif RM25 juta yang disalurkan terus kepada rakyat akan mempercepatkan perniagaan pelancongan domestik.
Walaupun memuji peruntukan RM90 juta melalui geran Galakan Melancong Malaysia, namun Fathir mencadangkan agar kerajaan meneliti isu kekurangan sumber tenaga kerja – satu masalah yang masih dihadapi banyak sektor ekonomi.
"Hotel tidak dapat dibuka semula sepenuhnya, begitu juga dengan agensi pelancongan yang menghadapi masalah mencari pekerja," katanya.
Fathir turut tidak bersetuju dengan pengurusan RM500 juta pembiayaan kewangan pelancongan Bank Negara Malaysia dibuat oleh bank lain, mengatakan ia tidak akan membantu pemain industri.
Sebaliknya, beliau berkata dana sedemikian harus diuruskan oleh kementerian pelancongan sendiri, yang mempunyai pemahaman yang lebih baik mengenai keperluan industri.


Barang kemas, jam dan beg tangan disita hasil penyelewengan 1MDB, kata pendakwaan

Mahkamah Tinggi Kuala Lumpur diberitahu bahawa sejumlah 2,435 unit barang kemas, tujuh utas jam tangan dan 29 beg tangan berjenama bernilai RM80 juta yang disita ketika serbuan di sebuah premis milik Obyu Holdings Sdn Bhd di Pavilion adalah hasil penyelewengan dana 1Malaysia Development Berhad (1MDB).
Timbalan pendakwa raya Harris Ong Mohd Jeffry Ong berkata hal ini diperkukuh oleh fakta berlaku urus niaga langsung antara Najib Razak dan ahli perniagaan dalam buruan Low Taek Jo atau Jho Low serta sekutu rapatnya Eric Tan Kim Loong melalui syarikat Good Star dan Blackstone Asia Real Estate Partners.
“Sumber utama wang dalam akaun Ambank Datuk Seri Najib yang berakhir dengan angka 694 adalah daripada wang yang dipindahkan daripada Good Star and Blackstone Asia Real Estate Partners iaitu syarikat yang dikawal oleh Jho Low dan Eric Tan,” katanya dalam hujah bertulis bagi permohonan kerajaan untuk merampas barang yang disita itu.
Beliau berkata Good Star, Jho Low, dua putera Arab Saudi iaitu Putera Faisal dan Putera Saud, Blackstone Asia Real Estate Partners serta Najib tidak mempunyai sebarang kaitan atau urusan perniagaan dengan 1MDB bagi mewajarkan mereka menerima wang itu daripada 1MDB.
“Tiada alasan perniagaan atau komersial untuk pergerakan wang sedemikian. Oleh itu, wang yang diperoleh Good Star dalam akaunnya bernombor 1116073 di Bank RBS Coutts telah diperoleh melalui perlakuan jenayah iaitu kesalahan pecah amanah jenayah oleh ejen di bawah Seksyen 409 Kanun Keseksaan.
“Pergerakan wang berikutnya daripada Good Star ke akaun Bank Riyad milik Putera Faisal serta Putera Saud dan akhirnya akaun Ambank Datuk Seri Najib yang berakhir dengan angka 694 memenuhi unsur-unsur pengubahan wang haram, yang merupakan kesalahan di bawah Seksyen 4(1) Akta Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA) serta kesalahan menerima harta curi di bawah Seksyen 411 Kanun Keseksaan,” katanya.
Ong juga berkata pembukaan akaun Ambank Najib (9694) adalah semata-mata untuk menerima wang 1MDB daripada Good Star dan Aabar disusuli Tanore yang kemudian membawa kepada pembukaan akaun Ambank (1880) serta AmIslamic iaitu (1906) dan (1898).
Beliau berkata ketiadaan sebarang justifikasi daripada Najib memenuhi unsur pengubahan wang haram di bawah Seksyen 4(1).
Barangan yang disita oleh polis dari premis milik Obyu Holdings di Pavilion Residences pada Mei 2018 telah dikaitkan dengan skandal kewangan 1MDB. Pada 2019, pendakwaan telah memfailkan permohonan pelucuthakan bagi menyita barangan terbabit.
Najib dan isterinya Rosmah Mansor adalah pihak ketiga yang ingin menuntut barang kemas serta jam tangan dalam permohonan pelucuthakan pendakwaan terhadap Obyu Holdings, yang dimiliki ahli perniagaan Bustari Yusof.
Peguam Tania Scivetti, yang mewakili Najib, berhujah bahawa tujuh utas jam tangan jenama Richard Mille adalah hadiah kepada Najib dan tiada perkaitan antara jam tangan yang disita itu dengan dana 1MDB.
Beliau berkata berdasarkan afidavit pegawai penyiasat 1MDB iaitu superintenden Foo Wei Min, beliau mengesahkan bahawa beberapa utas jam tangan itu adalah hadiah namun tiada bukti konklusif.
“Oleh itu, kami meminta mahkamah menolak permohonan ini dan jam tangan yang disita dikembalikan segera kepada Datuk Seri Najib,” katanya.
Peguam utama Najib iaitu Muhammad Shafee Abdullah pula berkata satu daripada jam tangan itu dibeli oleh Global Oriented Bhd di bawah seorang individu bernama "Datuk Francis" sebagaimana yang dibuktikan daripada cek yang dikeluarkan oleh Taman Equine (M) Sdn Bhd manakala seutas lagi dibeli serta dibayar oleh Desmond Lim dengan kad kredit.
“Seutas lagi jam tangan dibeli oleh ‘Datuk Francis YTL’ dan kaedah pembayaran adalah menggunakan cek yang dikeluarkan oleh sebuah syarikat pembinaan iaitu Yeoh Tiong Lay Sdn Bhd,” katanya.
Hakim Muhammad Jamil Hussin menetapkan 14 November untuk keputusan.
Terdahulu, Harris Ong memaklumkan mahkamah bahawa seunit daripada 2,436 barang kemas terbabit telah dipulangkan kepada Global Royalty Trading SAL.
Peguam David Gurupatham, yang mewakili syarikat barang kemas Lubnan itu, berkata Jabatan Peguam Negara berpuas hati dengan representasi pihaknya sebelum ini berhubung tuntutan seutas rantai tangan emas putih bertatahkan berlian.
“Rantai tangan itu, yang disimpan di bilik kebal Bank Negara Malaysia, kini dikeluarkan dan menjadi hak milik simpanan syarikat. Oleh itu, kami menarik balik tuntutan di mahkamah,” katanya.


Ingkar SOP ziarah Pak Lah, Annuar Musa dikompaun RM2,000

Menteri Wilayah Persekutuan Annuar Musa dikompaun RM2,000 berhubung pelanggaran prosedur operasi standard (SOP) kerana mengunjungi kediaman bekas perdana menteri Abdullah Ahmad Badawi pada Sabtu lalu.Pengeluaran kompaun itu disahkan Ketua Polis Dang Wangi Mohammad Zainal Abdullah.Menurut Zainal, Annuar diambil tindakan mengikut Peraturan 17(1) Akta Peraturan-peraturan Pencegahan dan Pengawalan Penyakit Berjangkit (PPPDPPB) 2021.“Kompaun dikenakan sebanyak RM2,000,” katanya hari ini.Terdahulu, Pejabat Menteri Wilayah Persekutuan dalam satu kenyataan memaklumkan menerima kompaun dikeluarkan pihak polis.Pejabatnya berkata “beliau menerima kompaun daripada Polis Diraja Malaysia (PDRM) dan akan menjelaskan kompaun tersebut secepat mungkin.”Sabtu lalu, tular ciapan Twitter Annuar menziarahi kediaman Abdullah.Annuar berkata beliau dan isteri mengambil peluang menziarahi Abdullah dan isteri bekas perdana menteri itu, Jeanne Abdullah.Bagaimanapun, tindakan tersebut dikecam pengguna internet kerana melakukan ziarah ketika perintah kawalan pergerakan diperketatkan dilaksanakan.


Dakwaan 'satu undi BN satu undi untuk Zahid' hanya persepsi pembangkang, kata Ismail

Dakwaan satu undi kepada Barisan Nasional (BN) bersamaan satu undi untuk Pengerusi BN Ahmad Zahid Hamidi menjadi perdana menteri hanyalah persepsi yang dimainkan pihak pembangkang dalam tempoh berkempen Pilihan Raya Umum Ke-15 (PRU15), kata Perdana Menteri Ismail Sabri Yaakob.
Beliau yang juga naib presiden Umno menegaskan sehingga kini tiada sebarang perubahan melibatkan calon perdana menteri BN selepas PRU15.
“Saya pun dengar perkara itu, tetapi semalam saya dah perbetulkan persepsi itu, pihak pembangkang hanya nak wujudkan persepsi sedangkan saya (sudah) cakap Majlis Tertinggi (MT) Umno dan Perhimpunan Agung Umno (PAU) sudah putuskan selagi perkara itu tidak di ‘reversed’ dalam mesyuarat. Keputusan itu kalau nak ubah mesti dalam MT, mesti diubah dalam PAU,” katanya.
Beliau berkata demikian dalam sidang media selepas program Kenduri Rakyat Bersama Komuniti Bandar Kemayan, di Bera hari ini, ketika ditanya mengenai dakwaan itu yang dijadikan modal pembangkang di media sosial, tular sejak kebelakangan ini.
Zahid sebelum ini dilaporkan berkata Ismail kekal dinamakan sebagai "poster boy" BN pada PRU15 dan calon perdana menteri, dengan pendirian gabungan berkenaan berhubung perkara itu tidak berubah sekiranya BN menang pilihan raya.


Raya tahun ini dijangka disambut dalam PKP sekali lagi

MalaysiaNow difahamkan sambutan Aidilfitri yang bakal menjelang dalam masa 10 hari lagi akan berada di bawah perintah kawalan pergerakan (PKP) lebih ketat ketika pihak berkuasa bersiap sedia untuk melaksanakan fasa ketiga kawalan pergerakan itu bagi membendung lonjakan kes harian Covid-19.Satu sumber berkata restoran dan sekolah akan ditutup di Kuala Lumpur, Selangor, Pulau Pinang, Johor dan Sarawak mulai esok, dalam langkah seperti PKP yang dilaksanakan awal tahun ini sebelum ia dilonggarkan pada Mac bagi membolehkan hampir semua aktiviti.Namun, dengan jumlah angka kes harian mencecah zon 3,000 sejak seminggu lalu selain ribuan orang berpusu-pusu ke pusat beli-belah bagi berbelanja sempena Aidilfitri, kerajaan tidak mempunyai pilihan lain selain melaksanakan PKP lebih ketat yang akan menyaksikan perayaan terhad kepada ahli keluarga terdekat sahaja.Terdapat peningkatan sekurang-kurangnya 25% dalam kes harian sepanjang minggu terakhir April berbanding minggu-minggu sebelumnya, sehingga Yang di-Pertuan Agong tampil mengingatkan orang ramai agar mematuhi SOP kesihatan.Tinjauan lokasi-lokasi panas oleh MalaysiaNow sebelum ini menunjukkan kurangnya pematuhan SOP Covid-19 kerana terlalu ramai orang membeli belah di pusat bandar menjelang Aidilfitri.Kadar pematuhan yang “tidak memuaskan” berlaku walaupun pemilik perniagaan berusaha melakukan pengumuman melalui pembesar suara secara berkala bagi mengingatkan pelanggan supaya menjaga SOP penjarakan fizikal antara satu sama lain.Di bawah fasa awal tiga bulan PKP pada Mac tahun lalu, kerumunan sedemikian tidak dilihat pada Ramadan tahun lalu ekoran bazar, kedai tekstil dan pusat beli belah tidak dibenarkan beroperasi.Semalam, Perdana Menteri Muhyiddin Yassin berkata pihak berkuasa akan mengkaji semula PKP di negeri-negeri yang melaporkan jumlah kes yang tinggi kebelakangan ini.“Penilaian semula ini penting untuk memastikan SOP dan tindakan yang diambil adalah berkesan untuk membendung penularan Covid-19 yang sedang meningkat,” katanya.Banyak sekolah dan bazar Ramadan ditutup di tengah-tengah laporan peningkatan kluster baru.Pihak berkuasa juga berkemungkinan besar melanjutkan larangan aktiviti-aktiviti lain di bawah PKP berikutnya termasuk perhimpunan sosial dan keagamaan yang menjadi acara utama Hari Raya Aidilfitri.


Jangka hayat penduduk Malaysia meningkat 12 tahun lebih lama

Bayi yang baru lahir pada 2021 dijangka hidup hingga 75.6 tahun atau 12 tahun lebih lama berbanding lima dekad lepas, iaitu hingga 63.6 tahun pada 1970, menurut Jabatan Perangkaan Malaysia (DOSM).
Ketua Perangkawan Mohd Uzir Mahidin berkata jangkaan hayat yang meningkat menunjukkan Malaysia akan berhadapan dengan penuaan penduduk pada 2030, dengan peratus penduduk berumur 60 tahun dan ke atas telah mencapai 15.3% daripada jumlah penduduk.
“Justeru itu, persediaan kesihatan dan simpanan kewangan yang mencukupi perlu dibuat bagi mengelak kesukaran hidup selepas persaraan,” katanya dalam kenyataan bersempena Hari Penduduk Sedunia 2022 yang disambut setiap 11 Julai.
Bagaimanapun beliau berkata pertambahan penduduk di Malaysia meningkat dengan kadar lebih perlahan pada 2020 berbanding 3.6% pada 1970, berikutan empat faktor yang mempengaruhi iaitu kadar kesuburan, jangka hayat, struktur umur (agihan di antara umur muda dan umur tua) serta migrasi.
“Kadar kesuburan jumlah (TFR) bagi seorang wanita di Malaysia dalam tempoh reproduktif telah menurun kepada 1.7 bayi pada 2020 berbanding 4.9 bayi pada 1970. TFR ini merupakan yang terendah dalam tempoh lima dekad ini,” katanya.
Uzir berkata dari segi perubahan taburan struktur umur, bagi tempoh 1970 hingga 2020, peratus kanak-kanak bawah umur 15 tahun (umur muda) menunjukkan trend penurunan daripada 44.9% pada 1970 kepada 24% pada 2020.
“Trend umur muda yang semakin menurun dan peningkatan umur tua yang semakin ketara akan menjejaskan bilangan dan tanggungan untuk umur bekerja pada masa hadapan.
“Peratusan penduduk umur bekerja 15 hingga 64 tahun menunjukkan peningkatan daripada 52.1% pada 1970 kepada 69.3% pada 2020 dan diunjurkan menurun secara perlahan kepada 66.3% daripada jumlah penduduk pada 2040,” katanya.
Beliau berkata penduduk Malaysia diunjurkan kepada 41.5 juta orang menjelang 2040 dan pertambahan penduduk akan merangsang peningkatan pengeluaran makanan dan perubahan diet turut menjadi faktor yang mempengaruhi jaminan bekalan makanan.
Katanya, antara cabaran yang harus ditangani pada masa kini adalah keseimbangan antara keperluan jaminan bekalan makanan dan jumlah keluasan kawasan pertanian yang terhad serta kesan daripada perubahan iklim.
Menurut data DOSM, penduduk Malaysia telah mencecah 32.4 juta pada 2020 dengan penduduk tertinggi di Selangor seramai tujuh juta manakala terendah di Labuan seramai 95,100 orang.
Uzir turut memaklumkan DOSM akan menganjurkan Regional Training Workshop on "Harnessing Opportunities Towards Resilient Future Through Census Data" pada akhir bulan ini sebagai platform ideal kepada ahli statistik, ahli ekonomi, Pejabat Statistik Kebangsaan (NSO) terpilih dan pegawai kerajaan Malaysia untuk membincangkan isu berkaitan kependudukan dan demografi bersama pakar antarabangsa.


BN tiada ruang mimpi untuk menang mudah PRU15, kata Tok Mat

Barisan Nasional (BN) tidak lagi ada ruang untuk berpeluk tubuh, berasa selesa apatah lagi ruang bermimpi untuk menang mudah dan pada PIlihan Raya Umum ke-15 (PRU15) akan datang, kata Timbalan Pengerusinya Mohamad Hasan.Beliau berkata menang tipis atau sipi bukan pilihan sama sekali, dan BN tidak boleh dibuai nostalgia bahawa ia akan memerintah semula hanya kerana parti itu menjadi sebahagian dari kerajaan.Menurutnya dalam semua kemenangan pilihan raya kecil dan PRN (Pilihan Raya Negeri) Sabah, Melaka dan Johor, ia bukan jaminan bahawa BN akan pasti menang PRU, lantas menguasai kerajaan dengan mudah, dan jika ada yang beranggapan sedemikian, ia bukan sahaja salah, malah berbahaya dan berisiko kepada BN. “Ada beberapa sebab kritikal mengapa kita mesti membuang anggapan sebegitu dengan segera,” katanya dalam ucapan perasmian Konvensyen BN sempena ulang tahun BN ke-48 hari ini.Timbalan presiden Umno itu berkata dua perkara utama perlu difokuskan seluruh anggota parti bagi mengecapi kemenangan, meliputi bagaimana anggota harus membaiki, mengukuh dan mencipta semula gelombang jenama BN, mengapa pentingnya untuk BN kembali memerintah dan bagaimana ia boleh dilakukan.Beliau yang juga ahli Dewan Undangan Negeri (Adun) Rantau turut menggesa seluruh anggota parti menghentikan segala usaha menyajikan rakyat dengan perspektif yang hanya berdasarkan persepsi, sebaliknya menggunakan kenyataan benar dan sahih.Mohamad berkata PRU15 bakal menentukan masa depan BN dan untuk itu, parti harus diperkenalkan semula kepada masyarakat dengan tawaran-tawaran serta penampilan baharu.“Dahulu kita dalam BN berbelas-belas komponen. Bila kita kalah, kita cuma tinggal berempat. Semua meninggalkan kita, kerana moral, perjuangan dan kesetiaan mereka telah ditafsir dan diubah-ubah mengikut selera dan perut yang tidak pernah kenyang,” katanya“Yakinlah bahawa rakyat boleh menilai. Rakyat boleh berlaku objektif dan adil. Rakyat tidak akan terpedaya lagi. Yang menjadi masalahnya sekarang adalah apabila kita membiarkan sahaja segala tohmahan dan persepsi rekaan pembangkang sampai kepada masyarakat,” tambahnya.


Mesir tuntut pampasan dari pemilik kapal Ever Given

Mesir akan menuntut pampasan daripada pemilik kapal kontena Ever Given, yang menyekat laluan Terusan Suez, lapor Sputnik.“Kami akan menuntut ganti rugi daripada pemilik kapal akibat daripada sekatan kapal itu, termasuk penggunaan kapal tunda, kami akan menuntut kos sepenuhnya,” kata pembantu Presiden Mesir mengenai pembangunan pelabuhan dan Terusan Suez, Mohab Mamish,Kapten kapal akan bertanggungjawab atas kejadian yang menyebabkan laluan Terusan Suez terhalang.“Apa yang berlaku adalah tanggungjawab kapten kapal, terusan kita selamat,” kata Mamish.Kontena seberat 224,000 tan itu tersekat sejak Selasa lalu setelah dibadai angin kencang dan ribut pasir menyebabkan laluan dagangan penting itu terjejas.Menurut laporan antarabangsa, kejadian tersebut menyebabkan sistem laluan kapal di terusan itu tergendala, dengan sekurang-kurangnya 321 kapal terpaksa menunggu.


Keputusan tidak lulus lesen judi satu cara taat perintah Allah, kata MB Kedah

Langkah kerajaan negeri Kedah untuk tidak lagi meluluskan lesen perjudian kepada mana-mana premis di negeri ini bukan bertujuan menyekat kebebasan hak asasi manusia atau mendiskriminasi kaum lain.Menteri Besar Kedah Muhammad Sanusi Md Nor berkata keputusan itu dibuat sebagai satu daripada cara untuk mentaati perintah Allah serta mensyukuri nikmat dikurniakan kepada Kedah.“…apabila saya jadi kerajaan, nampak nikmat banyak yang mana (nilai) pelaburan masuk tinggi ke negeri ini, malah setiap rumah di negeri ini ada masuk bakul makanan… maka saya buat keputusan untuk tidak lagi menyambung lesen premis perjudian ini sebagai satu daripada cara saya bersyukur atas banyaknya nikmat yang Allah kurniakan kepada negeri ini.“Tapi ada orang bantah guna alasan hak asasi, guna alasan rasisme (yang) hendak menghalang orang bukan Islam. Sebenarnya tidak betul itu semua,” katanya ketika menggulung perbahasan Bajet Kedah 2022 pada persidangan Dewan Undangan Negeri (DUN) Kedah di Wisma Darul Aman di sini hari ini.Selain itu, beliau berkata tiada satu kajian pun menunjukkan yang aktiviti perjudian menguntungkan malah kerajaan China yang tidak memiliki ramai penduduk dalam kalangan orang Islam pun turut mengharamkan kegiatan itu di negara mereka sejak 1949.“Negara kita ramai orang Islam, keputusan ini dibuat atas dasar untuk menjaga keharmonian masyarakat dan atas dasar bersyukur dengan nikmat yang banyak,” katanya.Persidangan DUN Kedah bersambung esok


Sorry.


Remaja bawah umur antara 8 ditahan ketika berparti, dikompaun RM4,000

Dua remaja perempuan antara lapan individu yang ditahan polis kerana menyertai parti persendirian di sebuah unit soho di I-City dekat sini awal pagi tadi.Ketua Polis Shah Alam Baharudin Mat Taib berkata mereka yang berusia 15 hingga 23 tahun itu ditangkap selepas polis menerima aduan orang awam berhubung sebuah unit yang disewa mengadakan aktiviti berkumpul beramai-ramai.“Dua remaja perempuan berusia 15 tahun itu masih bersekolah di sebuah sekolah menengah di Klang,” katanya dalam kenyataan hari ini.Beliau berkata semakan mendapati kesemua mereka tidak mempunyai rekod jenayah lampau namun ujian saringan air kencing mendapati tujuh daripada mereka positif dadah.“Mahkamah Majistret Shah Alam hari ini membenarkan ketujuh-tujuh individu itu ditahan reman di bawah Seksyen 117 Kanun Prosedur Jenayah selama tiga dan kes disiasat di bawah Seksyen 15(1)(a) Akta Dadah Berbahaya 1952,” katanya.Selain itu, kesemua lapan individu berkenaan turut dikompaun RM4,000 masing-masing kerana melanggar prosedur operasi standard di bawah perintah kawalan pergerakan bersyarat, penyakit berjangkit 2021.


Perkhidmatan tren di 6 stesen LRT dibuka semula esok

Operasi perkhidmatan Transit Aliran Ringan (LRT) di enam stesen laluan Ampang/Sri Petaling, melibatkan stesen Bandaraya, Sultan Ismail, PWTC, Titiwangsa, Sentul dan Sentul Timur, akan dibuka semula kepada pengguna bermula 6 pagi, esok.
Rapid Rail Sdn Bhd (Rapid Rail) dalam kenyataan hari ini memaklumkan pembukaan semula itu, susulan kerja pembaikan sementara (fasa pertama) struktur jejambat dan landasan yang rosak berhampiran stesen LRT Bandaraya telah selesai.
"Tren-tren yang perlu menjalani proses penyelenggaraan telah dibawa ke Depoh LRT di Ampang dan tren-tren gantian akan digunakan bagi tujuan perkhidmatan operasi ini.
"Serentak dengan pembukaan stesen-stesen tersebut, perkhidmatan bas LRT 11, 13 dan 14 akan ditamatkan," menurut kenyataan itu.
Sebelum ini, operasi perkhidmatan LRT di enam stesen itu telah dihentikan sejak 2 April lepas, susulan tren-tren yang beroperasi tidak dapat lagi memenuhi kriteria pengoperasian dan terpaksa dikeluarkan daripada perkhidmatan atas faktor keselamatan.
Faktor kegagalan disebabkan kejadian kerosakan struktur dan landasan berhampiran stesen LRT Bandaraya, yang menyebabkan tren tidak dapat kembali ke Depoh LRT di Ampang untuk menjalani kerja-kerja penyelenggaraan sejak 27 Januari lepas.
Menurut Rapid Rail, kerja-kerja pembaikan menyeluruh (fasa kedua) struktur landasan dijangka siap sepenuhnya pada pertengahan Oktober depan, bagi membolehkan perkhidmatan LRT di laluan berkenaan beroperasi secara normal.
"Jangkaan ini bergantung kepada penilaian dan kelulusan daripada pihak berkuasa yang terlibat.
"Bagi melancarkan perjalanan penumpang, Rapid Rail akan mengaktifkan semula perkhidmatan bas perantara percuma (Bas LRT 10) yang akan menghubungkan stesen LRT Masjid Jamek dan stesen LRT Bandaraya akibat daripada gangguan perkhidmatan di antara kedua-dua stesen berkenaan," menurut kenyataan itu.
Perkhidmatan bas perantara ini akan beroperasi menggunakan 10 buah bas dengan kekerapan setiap 10 minit.
Selain itu, pengguna juga mempunyai pilihan untuk menggunakan laluan rel alternatif seperti Monorel dan Transit Aliran Massa (MRT) Laluan Putrajaya sekiranya ingin menuju ke Hang Tuah atau Chan Sow Lin.
Kenyataan itu juga memaklumkan anggota operasi rel dan Polis Bantuan Prasarana akan ditempatkan di stesen terlibat bagi membantu dan mengawal pergerakan penumpang.


Syarikat, premis tidak patuh arahan BDR akan diarah tutup

Syarikat atau premis yang didapati tidak mematuhi arahan bekerja dari rumah (BDR) terkini serta melanggar prosedur operasi standard (SOP) akan diarah tutup serta merta selama tujuh hari dan dikompaun maksimum RM50,000, kata Menteri Sumber Manusia M.Saravanan.Beliau berkata pegawai penguat kuasa Jabatan Tenaga Kerja Semenanjung Malaysia (JTKSM) dan Jabatan Keselamatan dan Kesihatan Pekerjaan (JKKP) di bawah kementerian sumber manusia (KSM) kini boleh mengkompaun syarikat atau premis yang didapati tidak mematuhi arahan BDR.Dalam kenyataan hari ini beliau berkata kuasa mengkompaun itu diberikan di bawah Akta Pencegahan dan Pengawalan Penyakit Berjangkit (Akta 342) oleh kementerian kesihatan, berkuat kuasa 1 Jun lepas.Menurutnya tindakan itu susulan peningkatan ketara jumlah aduan yang diterima melalui aplikasi Working for Workers (WFW) berhubung majikan yang tidak membenarkan pekerja untuk bekerja dari rumah serta menguatkuasakan keperluan 40% pekerja sektor swasta untuk BDR di bawah perintah kawalan pergerakan (PKP) 3.0.KSM pada 3 Mei lepas melancarkan aplikasi WFW yang menjadi platform kepada 15.7 juta pekerja termasuk warga asing mengemukakan aduan dan permasalahan berkaitan isu perburuhan.Saravanan berkata sejak kategori BDR dibuka untuk aduan dalam aplikasi berkenaan pada 23 Mei lepas, sejumlah 1,121 aduan telah diterima oleh KSM sehingga semalam (2 Jun), manakala 1,767 aduan bagi kategori lain diterima bagi tempoh 3 Mei sehingga 2 Jun.Beliau berkata daripada jumlah itu, aduan membabitkan gaji tidak dibayar dan pembayaran gaji lewat adalah sebanyak sebanyak 260 kes, pembuangan kerja tanpa notis (73 kes), tiada pembayaran lebih masa dan faedah pemberhentian (68 kes), katanya.Antara negeri yang merekodkan jumlah aduan tertinggi adalah Wilayah Persekutuan Kuala Lumpur dengan 511 kes, diikuti Selangor (580 kes), Johor (223 kes), dan Pulau Pinang (134 kes), katanya.“Pekerja dinasihatkan untuk terus menyalurkan aduan dan permasalahan yang dihadapi melalui aplikasi WFW dan mengamalkan kawalan kendiri bagi membendung penularan wabak Covid-19,” katanya.


‘Tamak dan bercita-cita tinggi’, punca pegawai bank Goldman terima rasuah 1MDB

Bekas rakan kongsi bank pelaburan Goldman Sachs memberi keterangan pada Rabu bahawa “ketamakan dan cita-cita” adalah punca penglibatannya dalam rasuah dalam menyelewengkan berbilion dolar daripada dana 1MDB. Tim Leissner yang merupakan bekas ketua operasi Goldman di Asia Tenggara itu adalah saksi utama dalam perbicaraan kes jenayah Roger Ng, seorang bekas ketua Goldman di Malaysia. Perbicaraan bermula pada Isnin lalu di mahkamah persekutuan di Brooklyn.Pendakwa raya menuduh Ng, 49 menerima wang rasuah dalam membantu penyelewengan dana dari 1MDB.Bagaimanapun Ng tidak mengaku bersalah dalam mendalangi pengubahan wang dan pelanggaran undang-undang anti rasuah.Pada 2018, Leissner, 52, mengaku bersalah bagi kesalahan sama dan bersetuju memberikan kerjasama dalam membantu siasatan dilaksanakan kerajaan. Leissner berkata pada Rabu Ng adalah pegawai bank kanan Goldman bagi 1MDB dan sudah mempunyai hubungan dengan Jho Low bermula pada 2008, di mana ahli pernigaan itu merupakan orang tengah yang menghubungkan antara bank itu dan 1MDB.Menurut Leissner lagi, usaha mereka memperkenalkan 1MDB kepada Goldman yang kemudiannya menyaksikan bank itu kemudiannya menjual bon 1MDB bernilai AS$6.5 dan menerima fi daripada jualan itu sebanyak AS$600 juta telah menyebabkan “kami terus menjadi hero” dalam bank itu.“Ketamakan dan bercita-cita tinggi menyebabkan saya lupa diri,” kata Leissner, sambil menambah bahawa kesan daripada tindakannya telah memusnahkan hidupnya.“Fokus utama saya pada waktu itu ialah apa sahaja yang perlu akan dilakukan bagi menyelesaikan transaksi tersebut untuk Goldman Sachs,” katanya.Bagaimanapun, peguam pembelaan Marc Agnifilo mengatakan Ng tidak berperanan dalam perancangan Low dan Leissner, dan beliau juga berkata Ng telah memberi amaran supaya pengurusan Goldman tidak mempercayai ahli perniagaan buruan itu.Pendakwa raya AS berkata dana bernilai AS$4.5 bilion yang diperolehi daripada urus niaga itu telah diselewengkan. Pada 2020, Goldman membayar denda hampir AS$3 bilion dan mengatur supaya unit bank itu di Malaysia mengaku bersalah di mahkamah AS.Leissner berkata dalam sebuah mesyuarat di London pada 2012, Low telah menyenaraikan beberapa individu di Malaysia dan Abu Dhabi yang menurutnya perlu disogok bagi mendapatkan kelulusan dana pinjaman AS$1.75 bilion untuk 1MDB. Sebuah syarikat yang berpangkalan di Abu Dhabi bertindak sebagai penjamin bagi 1MDB dalam transaksi tersebut, kata Leissner.Menurut keterangan Leissner, senarai itu termasuk bekas perdana menteri Malaysia Najib Razak, dan Sheikh Mansour, timbalan perdana menteri Emiriah Arab Bersatu, yang disifatkan oleh Low sebagai seorang “tidak akan teruja dengan jumlah wang kurang dari AS$100 juta.”.Najib, yang tumbang pada 2018 telah didakwa pihak berkuasa Malaysia menerima wang lebih AS$1 bilion yang boleh dijejak berasal dari 1MDB. Beliau kini dalam proses rayuan hukuman penjara 12 tahun dan berulang kali menafikan salah laku tersebut.Jurucakap Konsulat UAE di New York masih tidak memberikan sebarang respons ketika dihubungi Reuters.Pendakwa raya telah mengakui bahawa Leissner, yang masih belum dijatuhkan hukuman, akan menerima hukuman lebih ringan berikutan kerjasama yang diberikannya, selain turut berkata keterangan Leissner turut disokong bukti lain.Bagaimanapun, peguam Agnifilo membuat hujahan balas bahawa Leissner berbohong kepada pendakwa raya mengenai penglibatan Ng. Ketika kenyataan pembukaannya, Agnifilo lebih banyak menyasarkan kredibiliti Leissner, menggambarkannya sebagai seorang sosialit yang menyelewengkan wang untuk membiayai gaya hidup mewah.Berhubung perkara itu, seorang peguam Leissner enggan mengulas lanjut ketika ditanya.Low, yang merupakan dalang di sebalik skandal besar itu, didakwa di AS bersama Ng pada 2018.Dia masih diburu pihak berkuasa AS dan Malaysia. Peguam Low di AS bagaimanapun tidak memberikan respons ketika dihubungi.


KPM kaji buka sekolah di negeri Fasa 4 PPN

Menteri Pendidikan Radzi Jidin hari ini berkata pembukaan sekolah akan dijalankan mengikut fasa Pelan Pemulihan Negara (PPN) dan kementeriannya sedang menjalankan kajian dan penelitian yang mungkin menyaksikan Labuan menjadi negeri pertama menyaksikan pembukaan sektor tersebut.Radzi berkata langkah itu dipertimbang susulan peralihan Labuan ke Fasa Empat di mana berdasarkan PPN, hampir keseluruhan sektor ekonomi dan sosial secara umumnya dibenarkan beroperasi.“Fasa Empat PPN ini menyaksikan negara membuka hampir seluruh sektor dengan hasrat kita kembali kepada normal sebelum ini mengikut SOP-SOP yang ketat.“Dan kita lihat Labuan adalah satu-satunya negeri yang telah berada di fasa keempat di mana hampir keseluruhan sektor telah dibuka, dan kita sedang melihat cara terbaik bagaimana sektor pendidikan boleh dibuka dalam keadaan selamat,” katanya pada satu sidang media di Labuan hari ini.Menurut Radzi, pihak kementerian mengambil kira semua aspek tersebut dan pembukaan sekolah bakal di dijalankan mengikut fasa.“Kita mahu fahami secara keseluruhannya, apakah keadaannya dan kita Insya Allah kita akan ambil kira segala pandangan yang diberikan dalam menyusun dan merangka pembukaan sekolah nanti.”Dalam pada itu, Radzi juga berkata kementerian di peringkat persekutuan bertemu dengan ketua pegawai eksekutif Perbadanan Labuan dan pengerusi jawatankuasa pengurusan bencana Labuan berkaitan cadangan pembukaan sekolah tersebut.“Pertemuan itu adalah untuk menjelaskan kepada mereka apakah cadangan kami dan mendapatkan input serta pandangan daripada mereka.“Bagi memastikan kaedah yang dicadangkan dapat dilaksanakan dengan baik dan mendapat sokongan semua pihak supaya anak-anak kita dapat kembali ke sekolah dengan selamat,” katanya.Sebelum ini, KPM mengumumkan bahawa sesi pembelajaran di rumah (PdPR) akan diteruskan sehingga 3 Oktober 2021 depan selain turut berkata jika terdapat keperluan untuk membuat perubahan KPM akan memaklumkan lebih awal.KPM turut berkata ketika ini pihaknya berada dalam fasa akhir bagi mendapatkan pandangan pelbagai pihak dalam merangka pelan komprehensif bagi ibu bapa, guru dan pentadbir sekolah.


Twitter tolak permintaan SKMM padam ciapan kritik PM

Suruhanjaya Komunikasi dan Multimedia Malaysia (SKMM) gagal meminta Twitter untuk menurunkan beberapa ciapan oleh pengkritik kerajaan, dalam langkah terbaru memadamkan pandangan yang tidak memihak kepada Putrajaya, MalaysiaNow difahamkan.
Perkhidmatan rangkaian media sosial yang berpangkalan di Amerika Syarikat itu menolak permintaan SKMM untuk menurunkan empat ciapan oleh Salim Iskandar, yang kerap menyiarkan tulisan mempersendakan kerajaan campuran pimpinan Perdana Menteri Anwar Ibrahim.
"Memandangkan Twitter sangat percaya dalam mempertahankan dan menghormati suara pengguna kami, adalah menjadi dasar kami untuk memberitahu pengguna jika kami menerima permintaan undang-undang daripada entiti yang diberi kuasa (seperti penguat kuasa undang-undang atau agensi kerajaan) untuk memadamkan kandungan daripada akaun mereka," kata Twitter dalam e-mel kepada Salim bagi memaklumkan permintaan SKMM kepadanya.
Salim sebelum ini menyiarkan beberapa siri ciapan mencabar Anwar untuk mengangkat sumpah laknat bagi menafikan dakwaan liwat yang mana beliau disabitkan bersalah dan dijatuhkan hukuman penjara pada 2015, sebelum diberikan pengampunan diraja pada 2018.
Beliau juga menyelar perdana menteri kerana pendiriannya sekarang yang memihak kepada pelaburan China, membandingkan dengan kenyataan Anwar sebelum ini yang mengkritik kerajaan kerana bergantung hanya kepada Beijing, termasuk ketika Anwar menuduh kerajaan Najib Razak menjual negara kepada China.
Twitter dalam maklum balasnya menasihatkan Salim untuk memutuskan sama ada beliau mahu memadamkan siaran itu secara sukarela, atau mendapatkan khidmat peguam bela.
Syarikat itu mempunyai dasar meneliti permintaan daripada agensi kerajaan untuk memadam ciapan, tetapi ia hanya dipenuhi untuk kes yang melibatkan kemudaratan kepada kanak-kanak, ancaman kepada nyawa dan keganasan.
Dasar Twitter juga menghalang syarikat itu daripada mematuhi permintaan yang boleh menyekat kebebasan bersuara atau menutup mulut wartawan dan ucapan politik yang sah.
SKMM ialah sebuah agensi pengawal selia di bawah Kementerian Komunikasi dan Digital diterajui Fahmi Fadzil, yang mengundang kontroversi kerana serangannya terhadap media serta ancaman tindakan polis terhadap pengkritik kerajaan baru-baru ini.
Fahmi dan SKMM sekali lagi menjadi tumpuan baru-baru ini selepas MalaysiaNow tidak dapat diakses, hanya beberapa jam selepas saluran berita dalam talian itu melaporkan tentang kemarahan Fahmi terhadap pengkritik kerajaan semasa sesi secara langsung di TikTok.
Walaupun Fahmi menafikan beliau mengeluarkan sebarang arahan untuk menyekat mana-mana portal berita, namun semakan menggunakan alat dalam talian menunjukkan sekatan itu dilakukan dengan cara biasa digunakan oleh pihak berkuasa untuk menyekat kandungan berunsur lucah dan yang tidak diingini.
Laman sesawang MalaysiaNow tidak boleh diakses oleh pengguna Unifi, Maxis dan Celcom, tetapi dibuka semula pada petang semalam tanpa sebarang sekatan pada tiga penyedia perkhidmatan internet utama di negara ini.


Agong tinjau banjir di Pahang melalui udara

Keprihatinan Yang di Pertuan Agong Sultan Abdullah Sultan Ahmad Shah terhadap mangsa banjir di Pahang terus terserlah apabila meninjau keadaan banjir di negeri ini menggunakan helikopter Tentera Udara Diraja Malaysia (TUDM).Istana Negara dalam kenyataannya memaklumkan Sultan Abdullah yang menaiki pesawat EC725 berlepas dari Pangkalan Udara TUDM Kuantan, pada pukul 9 pagi dengan diiringi Menteri Besar Wan Rosdy Wan Ismail.“Sultan Abdullah dijadualkan mendarat di Kuala Lipis untuk menyantuni mangsa banjir yang ditempatkan di pusat pemindahan sementara (PPS) Sekolah Kebangsaan Clifford dan Sekolah Jenis Kebangsaan (C) Chung Hwa.“Selepas di Lipis, Yang di Pertuan Agong akan ke Mentakab dan Temerloh juga bagi menyantuni mangsa banjir di di PPS Sekolah Menengah Kebangsaan Mentakab serta PPS Dewan Majlis Perbandaran Temerloh,” menurut kenyataan itu di sini, hari ini.Sultan Abdullah berangkat pulang dari Istana Negara pada Selasa lalu, bagi meninjau keadaan banjir Pahang dengan memandu sendiri kenderaan pacuan empat roda meredah banjir di Lebuhraya Pantai Timur Fasa 1 (LPT1).Daerah Maran yang teruk terjejas akibat banjir, menjadi lokasi pertama Sultan Abdullah mencemar duli melawat mangsa banjir dengan diiringi Raja Permaisuri Agong Tunku Azizah Aminah Maimunah Iskandariah sebelum berangkat ke Kuantan.


Ismail Sabri nafi bersara, akan terus aktif politik

Bekas perdana menteri Ismail Sabri Yaakob hari ini menafikan dakwaan bahawa beliau hendak bersara daripada politik, sebaliknya menegaskan akan terus aktif dalam dunia politik selaku ahli Parlimen Bera, walaupun tidak lagi bergelar naib presiden Umno.
Ismail Sabri berkata beliau juga, akan kekal menjalankan tanggungjawab sebagai ketua Umno bahagian Bera selepas menang tanpa bertanding, apabila dimaklumkan setiausaha Umno Bera bahawa dirinya merupakan calon tunggal untuk jawatan itu, selepas tiada pencalonan lain diterima apabila tempoh pencalonan ditutup pada 5 petang, 26 Februari.
“Saya masih ahli Parlimen Bera, jadi saya akan terus menjalankan tugas sebagai ketua bahagian... jadi tiada sebab untuk saya nak bersara. Saya tidak pernah kata hendak bersara, cuma saya beri bayangan yang saya tidak bertanding sebagai naib presiden,” katanya.
Ismail Sabri berkata demikian pada sidang media selepas merasmikan Majlis Penutupan Latih Amal Bera 2023 di Bera Waterfront di Bera hari ini, anjuran Jabatan Bomba dan Penyelamat Malaysia (JBPM) Pahang melibatkan latihan menyelamat semasa banjir, yang disertai 70 wakil agensi penyelamat dan ketua komuniti setempat sekitar daerah itu.
Walaupun difahamkan beliau telah menang tanpa bertanding, Ismail Sabri berkata beliau akan menunggu keputusan muktamad daripada Ibu Pejabat Umno, mengenai keputusan jawatan ketua Umno bahagian Bera.
Mengulas jika beliau akan membuat kemunculan semula dalam apa-apa jawatan tertinggi parti pada masa depan atau terus mempertahankan kerusi ahli Parlimen Bera pada Pilihan Raya Umum (PRU) akan datang, Ismail Sabri berkata ia akan ditentukan oleh masa.
“Lima tahun masa yang panjang. Saya sudah tua pada waktu itu... sudah 68 tahun. Pada sesetengah orang usia 68 masih muda dan ada orang berasa tua. Tengoklah...  (Untuk bertanding PRU), saya sudah melahirkan pemimpin muda di Bera.
“Kalau mereka tunjukkan prestasi dengan baik, saya tiada masalah untuk memberi laluan kepada mereka. Lima tahun tempoh yang panjang, apa-apa boleh terjadi... kita tunggu,” katanya.


Peminjam PTPTN terjejas banjir diberi penangguhan bayaran 3 bulan

Kerajaan bersetuju memberikan penangguhan bayaran balik pinjaman Perbadanan Tabung Pendidikan Tinggi Nasional (PTPTN) selama tiga bulan kepada peminjam yang terkesan akibat banjir yang melanda negara, baru-baru ini.Menteri Pengajian Tinggi Noraini Ahmad berkata keputusan itu diambil selari dengan aspirasi kerajaan yang prihatin serta komited membantu Keluarga Malaysia yang terlibat dalam bencana banjir mengakibatkan kemusnahan harta benda termasuk peminjam PTPTN.“Peminjam yang terkesan boleh mengemukakan permohonan kepada PTPTN bermula 28 Dis hingga 31 Mac 2022,” katanya menerusi kenyataan hari ini.Noraini berkata butiran lanjut mengenai pelaksanaannya akan diumumkan oleh PTPTN dan berharap penangguhan bayaran balik PTPTN itu dapat meringankan beban peminjam yang terkesan.


Najib Razak: Dari perdana menteri menjadi banduan

Buat pertama kalinya dalam catatan sejarah negara, Najib Razak menjadi bekas perdana menteri pertama dipenjarakan kerana menyeleweng dana SRC International Sdn Bhd berjumlah RM42 juta.
Keputusan Mahkamah Persekutuan semalam yang mengekalkan sabitan dan hukuman penjara 12 tahun serta denda RM210 juta atau penjara lima tahun sekiranya gagal membayar denda ke atas Najib sekali gus menyaksikan perdana menteri keenam itu kecundang dalam rayuan akhirnya di peringkat tertinggi setelah empat tahun kes itu berlangsung.
Najib, 69, dihantar ke Penjara Kajang kira-kira 5.43 petang menaiki sebuah kenderaan utiliti sukan (SUV) berwarna hitam diiringi beberapa kenderaan polis dan tiba di penjara pada 6.47 petang.
Istana Kehakiman mula menjadi tumpuan orang ramai bagi mengetahui nasib pengerusi Lembaga Penasihat Barisan Nasional itu dengan perkarangan mahkamah dibanjiri lebih 300 penyokong termasuk Presiden Umno Ahmad Zahid Hamidi dan Presiden Makkal Sakthi RS Thanenthiran serta lebih 30 agensi media dari dalam dan luar negara mula berkumpul seawal pagi bagi membuat liputan kes tersebut.
Ketika hujan lebat seawal 7 pagi, kelihatan 10 bas yang membawa penyokong dari Pekan, Pahang terdiri daripada ahli Umno dan ketua cawangan Umno Pahang serta ahli Jawatankuasa Pembangunan dan Keselamatan Kampung Pahang parkir berhampiran Istana Kehakiman.
Isteri Najib, Rosmah Mansor dan anak mereka, Mohd Nizar, Nooryana Najwa dan Norashman serta Mohd Nazifuddin turut hadir semasa prosiding itu.
Najib keluar berjumpa dengan penyokongnya di luar Istana Kehakiman kira-kira 3.10 petang ketika prosiding ditangguhkan sementara, mendakwa beliau tidak mendapat keadilan yang wajar walaupun telah berusaha sedaya upaya dan beliau sempat meminta maaf kepada penyokongnya sekiranya keputusan Mahkamah Persekutuan tidak berpihak kepada beliau.
"Saya ucap terima kasih kepada semua yang hadir dan sokongan padu yang diberikan kepada saya. Saya minta maaf, saya telah berusaha sedaya upaya tetapi nampaknya setiap usaha saya mohon kepada mahkamah telah ditolak," katanya.
Terdahulu, panel lima hakim dipengerusikan Ketua Hakim Negara Tengku Maimun Tuan Mat menolak rayuan akhir bekas menteri kewangan itu  untuk mengetepikan sabitan dan hukuman yang dijatuhkan oleh Mahkamah Tinggi pada 28 Julai 2020.
Pada 8 Disember 2021, Najib, 69, gagal mengenepikan keputusan itu selepas Mahkamah Rayuan mengekalkan keputusan Mahkamah Tinggi.
Ketika prosiding bermula pada 9.40 pagi, peguam Hisyam Teh Poh Teik, yang dilantik Najib pada 26 Julai lepas bagi mewakilinya, mengemukakan permohonan supaya Hakim Tengku Maimun menarik diri daripada mendengar rayuan akhirnya.
Hisyam memaklumkan bahawa pasukan pembelaan telah memfailkan permohonan supaya hakim nombor satu negara itu menarik diri daripada mendengar rayuan tersebut lewat malam tadi dan salinan permohonan telah diserahkan kepada pihak pendakwaan.
Bagaimanapun, permohonan itu yang dikemukakan di saat-saat akhir ditolak oleh mahkamah.
Kemunculan Muhammad Shafee Abdullah, yang digugurkan daripada menjadi peguam utama Najib, turut mencuri tumpuan selepas Hisyam memaklumkan kepada panel lima hakim bahawa Muhammad Shafee akan membantu beliau dalam permohonan menarik diri tersebut.
Hakim Tengku Maimun menolak permohonan itu atas alasan tiada sebab untuk menangguhkan prosiding penarikan diri beliau daripada mendengar rayuan Najib dan meminta Hisyam meneruskan hujahannya.
Sebelum panel lima hakim membuat keputusan berhubung rayuan akhir bekas presiden Umno itu, Najib yang membacakan pernyataan 20 muka surat dari kandang tertuduh, mendakwa badan kehakiman telah bersikap tidak adil terhadapnya kerana sepanjang minggu lepas, beliau menyaksikan peluangnya untuk berjaya dalam rayuan itu terhakis secara perlahan-lahan.
"Sebagai seorang tertuduh dan perayu di peringkat akhir kes, perasaan inilah yang paling teruk, iaitu apabila menyedari badan kehakiman menentang saya dengan cara yang paling tidak adil," katanya.
Bagaimanapun, hakim Tengku Maimun ketika membacakan penghakiman setebal 15 muka surat itu memutuskan bahawa Najib tidak pernah mempertikai RM42 juta didepositkan ke dalam akaun bank peribadinya sepanjang perbicaraan kes penyelewengan dana SRC.
Dalam pada itu, Pejabat Ketua Pendaftar Mahkamah Persekutuan Malaysia (PKPMP) telah membuat laporan polis berkenaan deraf kerja penghakiman berhubung rayuan akhir Najib, yang telah bocor kepada pihak media hari ini.
Dalam satu kenyataan, pejabat itu merujuk kepada satu laporan yang disiarkan portal Malaysia Today hari bertajuk "Najib's Razak SRC Appeal: The Judgement" yang mengandungi deraf kerja yang belum dimuktamadkan serta dokumen bocor yang telah diubah suai.
Najib didakwa di Mahkamah Sesyen pada 4 Julai 2018 atas tiga pertuduhan pecah amanah dan satu pertuduhan salah guna kedudukan berhubung dana SRC International. Kes kemudian dipindahkan ke Mahkamah Tinggi untuk dibicarakan.
Beliau sekali lagi dituduh di Mahkamah Tinggi pada 8 Ogos 2018 atas tiga pertuduhan pengubahan wang haram melibatkan dana sama (RM42 juta) yang merupakan hasil kegiatan haram dan kesemuanya kes itu dibicarakan bersama.
Pada 3 April 2019, perbicaraan bermula selepas hakim Mahkamah Tinggi Mohd Nazlan Ghazali menolak permohonan Najib untuk mengisytiharkan tujuh pertuduhan terhadapnya adalah cacat.
Najib menghadapi empat lagi kes di mahkamah membabitkan penyelewengan dana RM2.3 bilion 1Malaysia Development Berhad (1MDB), pindaan laporan audit 1MDB,  pecah amanah berjumlah RM6.6 bilion berkaitan bayaran kepada International Petroleum Investment Company (IPIC) dan pertuduhan pengubahan wang haram membabitkan dana SRC International berjumlah RM27 juta.


Tidak setuju dipindahkan, DAP gugurkan Wong Tack dari Bentong

DAP hari ini mengumumkan penyandang Parlimen Bentong Wong Tack digugurkan daripada pencalonan pada Pilihan Raya Umum ke-15 (PRU15) 19 November depan dan digantikan dengan calon muda Young Syefura Othman yang merupakan ahli Dewan Undangan Negeri (Adun) Ketari di Pahang.
Wong memenangi kerusi Bentong pada Mei 2018, mengalahkan calon MCA Liow Tiong Lai dengan majoriti lebih 2,000 undi.
Sementara Syefura yang merupakan timbalan ketua Pemuda DAP memenangi DUN Ketari dengan majoriti undi sebanyak 9,873 menewaskan calon Barisan Nasional (BN), Lao Hoi Keong dan PAS, Roslan Md Esa
Wong turut dikenali sebagai aktivis gerakan Himpunan Hijau di mana beliau lantang menyuarakan bantahan terhadap operasi loji pemproses nadir bumi Lynas yang terletak di Gebeng, Kuantan.
Setiausaha Agung DAP Anthony Loke Siew Fook berkata walaupun isu Lynas mungkin akan digunakan untuk menyerang parti itu dan Pakatan Harapan (PH), namun terdapat isu alam sekitar lain yang perlu ditangani.
Bercakap pada sidang media untuk mengumumkan calon DAP pilihan raya di Pahang hari ini, Loke berkata atas alasan tersebut, parti itu mencadangkan Wong bertanding di kerusi Parlimen Cameron Highlands.
Loke juga berkata, beliau dan Wong bertemu pada Ahad dan berbincang selama tiga jam di mana beliau meyakinkan penyandang kerusi Bentong itu untuk bertanding di kerusi tersebut.
Bagaimanapun, katanya, Wong enggan menerima tawaran itu.
"Selepas pertemuan itu, Wong diberi masa 24 jam untuk beliau mempertimbangkan cadangan tersebut, namun berkata beliau menolak cadangan itu," katanya.
"Parti terpaksa membuat keputusan dan teruskan."
Loke berkata langkah meletakkan Syefura, atau lebih dikenali sebagai Rara, di Bentong adalah "langkah berani dan strategik" kerana beliau sudah berkhidmat di kawasan itu.
“Kami menggalakkan calon yang sudah berkhidmat di kawasan itu,” katanya.
"Ini adalah keputusan dengan pertimbangan dan penelitian selama berbulan-bulan."
Loke menambah, parti juga melantik Naib Pengerusi Kebangsaan DAP Teresa Kok sebagai mentor jawatankuasa eksekutif pusat di Bentong, untuk menasihati dan membantu Syefura sepanjang tempoh kempen.
Beliau turut mengumumkan calon parti itu bagi kerusi Parlimen Lipis, Cameron Highlands dan Raub, yang akan ditandingi Tengku Zulpuri Shah Raja Puji, Chiong Yoke Kong dan Chow Yu Hui.
Tengku Zulpuri adalah bekas ahli Parlimen Raub manakala Chiong adalah Adun Tanah Rata dan Chow merupakan Adun Tras.
Loke juga berkata DAP akan bertanding di lapan lagi kerusi DUN di Pahang.


Kes harian turun ke paras 1,500, 1 lagi terkorban

1,571 kes baru Covid-19 direkodkan hari ini menjadikan jumlah keseluruhan sebanyak 4,526,298 kes.Sebanyak 1,887 pesakit turut dilaporkan sembuh, menjadikan jumlah keseluruhan kes sembuh sebanyak 4,468,191.Ketika ini, 22,395 kes aktif direkodkan, dengan 21,325 atau 95.4% daripadanya sedang menjalani kuarantin kendiri.Dalam pada itu, 18 (0.1%) kes kini berada di pusat kuarantin sementara 976 (4.4%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 25 kes dan 15 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59.9% dengan kes Covid-19 merangkumi 5.9%.Satu kes kematian dilaporkan menjadikan kes keseluruhan kematian adalah sebanyak 35,711 orang.


Propaganda kerajaan Anwar mirip kempen ‘1Malaysia’ era Najib, kata pemerhati

Pakar media dan pemerhati politik melihat kempen komunikasi dan visual yang dimainkan oleh kerajaan pentadbiran Anwar Ibrahim lebih mirip kepada bentuk kempen yang pernah dilakukan semasa pemerintahan Najib Razak melalui slogan popular, ”1 Malaysia”.
Profesor pengajian komunikasi dan media dari Universiti Teknologi Mara (UiTM), Abd Aziz Aizam berkata, kempen “Kerajaan Madani” yang dibawa Anwar untuk memberi persepsi baik terhadap jenama pentadbirannya juga tidak membawa sebarang keyakinan umum disebabkan faktor yang terserlah dari kempen era Najib.
“Malah istilah ‘madani’ tersebut masih lagi ramai yang tidak faham dan tidak jelas.
“Ini kerana ianya boleh ditafsirkan berbentuk ‘outcome semasa’ bukan nampak kepada ‘the way forward’ iaitu aspirasi gerakan ke arah objektif kebaikan bersama, antara kerajaan dan juga rakyat tidak ditonjolkan di dalam tema jenama (Madani) ini,” katanya kepada MalaysiaNow.
Abd Aziz juga melihat kempen visual yang sedang dijalankan kerajaan campuran lebih menonjolkan individu atau personaliti Anwar sahaja dan bukannya mencerminkan sebuah pasukan secara kolektif atau barisan pentadbir yang berkualiti dalam usaha memacu reformasi negara.
Beliau bersetuju dengan perbandingan kaedah kempen Malaysia Madani juga masih terikat dengan kempen yang pernah dijalankan pada era pemerintahan  perdana menteri keempat Dr Mahathir Mohamad sekitar tahun 80-an hingga awal tahun 2000.
Ketika pentadbiran Mahathir, bentuk propaganda beliau di media pemilikan kerajaan dilihat sangat aktif mengeluarkan  kempen yang menyerlahkan elemen patriotisme dan perpaduan.
Antara yang paling tersohor adalah melalui nyanyian lagu seperti “Keranamu Malaysia”, “Sejahtera Malaysia” dan “Jalur Gemilang”.
Manakala, hampir keseluruhan tayangan montaj bagi lagu-lagu tersebut dibayangi imej dan wajah Mahathir.
Kini, kaedah yang sama dilihat sedang ditiru oleh Anwar melalui tayangan-tayangan video di RTM, stesen televisyen milik kerajaan Malaysia.
Menurut Abd Aziz, hal-hal seperti itu yang menjadi lompong kepada kempen kerajaan semasa terutamanya apabila seluruh rakyat sedang mengharapkan sesuatu perkara yang baru dan perubahan yang lebih berimpak kepada kehidupan mereka.
“Bukannya retorik semata-mata.”
Katanya, pengumuman Anwar sempena sambutan hari raya baru-baru ini mengenai imbuhan tunai kepada penjawat awam, tol percuma dan cuti umum adalah kempen biasa yang pernah dilakukan oleh pemimpin-pemimpin terdahulu.
“Jika dulu sebelum pemimpin pada hari ini mempunyai kuasa, mereka dilihat mempunyai segala macam formula.
“Namun selepas mendapat kuasa memerintah golongan masyarakat yang sedang susah masih lagi susah.”
Sementara itu, seorang penganalisis politik menyifatkan mana-mana parti yang menjadi pemerintah sering kali tertimpa dengan “badi kerajaan” terdahulu.
Anis Anwar Suhaimi dari O2 Research Malaysia berkata pendekatan dan strategi komunikasi politik oleh sesebuah parti sebagai pembangkang kepada kerajaan akan berubah 180 darjah.
Ini disebabkan mereka akan terperangkap dalam kerangka kerajaan yang berstruktur dengan sifat yang kaku dan tidak dinamik.
“Justeru, badi kerajaan yang menimpa kerajaan campuran ini memperlihatkan fokus mereka dalam ruang media perdana di mana domainnya boleh dikawal kerajaan.
“Sementara pendekatan mereka di media sosial yang sifat platform lebih terbuka itu, mereka pula terlalu formal dan kaku penyampaiannya,” katanya kepada MalaysiaNow.
Ketika era pentadbiran Najib, slogan “1Malaysia” menjadi laungan hampir di setiap genap majlis dan upacara dikendalikan oleh jentera kerajaan termasuk siaran media arus perdana.
Najib juga cuba mendapatkan sokongan dan perhatian anak muda melalui ciptaan lagu oleh kumpulan pemuzik anak muda.
Kini, Anwar juga melakukan perkara yang sama dengan lagu tema “Malaysia Madani” oleh penyanyi dan pemuzik muda tersohor, kumpulan Bunkface.
Ianya sudah diuji pada pemerintahan Najib, kempen itu tidak berjaya mendapatkan sokongan belia dan anak muda.
Menurut Anis lagi, disebabkan elemen “keterikatan” kerajaan Anwar dengan templat lama sebegini mengakibatkan ianya sukar untuk meraih populariti dan mengolah sokongan rakyat terhadap mereka.
“Dengan pendekatan yang tidak berubah ini, gerak kerja semasa melalui komunikasi dan propaganda kerajaan kurang efektif khususnya dalam berhadapan dengan pilihan raya negeri.”
Dalam pada itu, Abd Aziz merasakan berkemungkinan besar Anwar dan ahli-ahli dalam kerajaannya masih belum jelas mengenai bentuk propaganda yang ingin dibawa dan apakah kepentingan yang perlu diutamakan.
“Sungguhpun begitu, adalah perlu untuk melihat perkara ini secara adil.
“Kepimpinan pada hari ini masih boleh dikatakan baru,” katanya.


Kes baru Covid-19 kembali lepasi 2,000, catat angka 2,063

Sebanyak 2,063 kes baru Covid-19 dikesan hari ini, menjadikan angka keseluruhan penularan dalam negara berjumlah 307,943 kata Ketua Pengarah Kesihatan Dr Noor Hisham Abdullah.Katanya, sebanyak 2,922 pesakit pulih dan dibenarkan pulang, menjadikan jumlah keseluruhan angka sembuh 283,629 kes.“Selangor mencatatkan kes harian tertinggi iaitu sebanyak 630 kes diikuti Sarawak (361), Pulau Pinang (337), Johor (225) dan Kuala Lumpur (120),” katanya dalam taklimat harian Covid-19 hari ini.Kes aktif dengan kebolehjangkitan pula kini berjumlah 23,161.“Daripada jumlah itu 193 pesakit di tempatkan di Unit Rawatan Rapi termasuk 99 memerlukan bantuan alat pernafasan,” katanya.Noor Hisham memaklumkan terdapat 5 lagi kematian, menjadikan jumlah mangsa yang maut meningkat kepada 1,153 orang.


Polis siasat majikan 135 pekerja asing positif Covid-19 diangkut guna lori

Polis mengenakan saman serta-merta terhadap seorang pemandu lori selepas didapati membawa sekumpulan pekerja asing yang didapati positif Covid-19 secara terbuka di sekitar bandar ini seperti tular di media sosial semalam.Ketua Polis Kuala Muda Adzli Abu Shah berkata sebaik menerima maklumat mengenai kejadian itu pada kira-kira 5 petang, pihaknya segera bertindak dan berjaya mengesan serta menahan lori terbabit di Sungai Lalang, Bedong.“Lori itu dalam perjalanan pulang dari PKD (Pejabat Kesihatan Daerah) Kuala Muda menuju ke asrama sebuah kilang pemprosesan ayam di Sungai Lalang.“Hasil pemeriksaan, terdapat seramai 48 individu didapati positif Covid-19 berada di dalam lori tersebut dalam keadaan tangan memakai gelang kuarantin,” menurutnya dalam kenyataan malam ini.Video berdurasi 19 saat serta beberapa gambar lori yang padat dengan pekerja bergelang merah jambu itu tular di Facebook dan mendapat pelbagai reaksi daripada warganet.Adzli berkata sebelum video itu tular, kes positif Covid-19 telah dikesan di kilang pemprosesan ayam terbabit dan PKD Kuala Muda mengarahkan sejumlah 135 pekerja kilang yang positif hadir bagi tujuan siasatan serta memakai gelang kuarantin.“Pihak majikan telah mengatur sebuah lori khusus untuk membawa kesemua 135 kes positif dengan tiga trip perjalanan ke PKD Kuala Muda… lori dinaiki 48 individu yang ditahan tadi ialah kumpulan dalam trip yang ketiga,” katanya.Beliau berkata pihaknya bertindak mengenakan saman terhadap pemandu lori berusia 51 tahun itu mengikut Seksyen 23(2) Akta Pengangkutan Jalan 1987 kerana menggunakan Lesen Kenderaan Motor (LKM) bagi tujuan lain.Selain itu, pihaknya membuka kertas siasatan terhadap pengurus (majikan) kilang tersebut yang berumur 43 tahun mengikut Seksyen 22(b) Akta Pencegahan dan Pengawalan Penyakit Berjangkit 1988 kerana tidak mematuhi perintah yang dikeluarkan pegawai yang diberi kuasa.“Majikan itu juga akan disiasat mengikut Seksyen 270 Kanun Keseksaan kerana perbuatan cuai atau jahat yang mungkin menyebabkan jangkitan apa-apa penyakit yang berbahaya kepada nyawa,” katanya.


Bekalan telur di Terengganu dijangka pulih dalam masa terdekat, kata KPDNHEP

Masalah kekurangan bekalan telur di negeri ini yang berlarutan lebih sebulan dijangka pulih dalam masa terdekat. Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd Kia berkata pihaknya telah menjalankan pemantauan di 26 pasar raya utama di seluruh negeri susulan aduan dan rungutan yang diterima daripada orang ramai dan laporan di media massa.Bagaimanapun pihaknya mendapati hanya 30% daripada premis berkenaan yang terputus bekalan telur manakala selebihnya masih membekalkan bahan makanan tersebut kepada pengguna seperti biasa.“Pasar raya yang terputus bekalan telah pun membuat tempahan dengan pemborong dan edaran akan dilakukan dalam masa terdekat.“Jadi saya minta orang ramai supaya tidak panik dan melakukan pembelian dalam kuantiti luar biasa selepas ini kerana ia akan menyebabkan masalah sama berulang,” katanya dalam kenyataan hari ini.Menurut Saharuddin masalah kekurangan bekalan yang berlaku sejak kebelakangan ini adalah disebabkan perubahan cuaca dan kenaikan kos makanan ayam telur serta upah buruh yang mendadak.Katanya pada November tahun lepas, anggaran bekalan telur yang diagihkan ke pasaran ialah 900,000 biji, tetapi mencatat penurunan sekali ganda iaitu 450,000 biji pada Disember tahun lalu.Pada masa sama, beliau turut memberi amaran tegas kepada peniaga supaya tidak mengambil kesempatan dengan menaikkan harga telur sesuka hati pada waktu krisis.“Peniaga yang menaikkan harga telur dengan alasan kekurangan bekalan boleh dikenakan tindakan di bawah Seksyen 14(1), Akta Kawalan Harga dan Antipencatutan 2011 yang jika sabit kesalahan, syarikat boleh dikenakan denda sehingga RM500,000.“Bagi individu pula, denda sehingga RM100,000 atau penjara selama tempoh tidak melebihi tiga tahun atau kedua-duanya sekali,” katanya.


Internet berisiko jadikan remaja mangsa eksploitasi seks

Dalam satu kaji selidik yang dijalankan oleh Tabung Kanak-Kanak Pertubuhan Bangsa-Bangsa Bersatu (Unicef), 87% rakyat Malaysia berusia 18 tahun mengaku mempunyai rakan yang terlibat dengan “tingkah laku berisiko dalam talian”.Hampir 90% remaja perempuan dan 75% lelaki dilaporkan menerima komen dan permintaaan berunsur seks yang tidak diingini semasa melayari internet.Golongan remaja pada umumnya lebih cerdik teknologi berbanding ibu bapa mereka ketika berada di dunia maya, tetapi pengalaman mereka dalam dunia orang dewasa mungkin belum mencukupi bagi membolehkan mereka mengesan pemangsa yang sedang memerhati secara dalam talian.Remaja hari ini menggunakan media sosial untuk melakukan semua perkara menerusi peranti mereka, tetapi keutamaan lebih kepada bertanya khabar dengan orang disayangi termasuk mencari kawan baru dan menjalin hubungan.Ketika pandemik, mereka dipaksa duduk di rumah dengan keluarga, internet menjadi satu-satunya cara mereka dapat mengekalkan dan menambah rangkaian sosial dan menjalinkan persahabatan.Pemangsa dewasa menyedari mengenai hal itu. Mereka menjadikan keadaan itu sebagai peluang untuk menyusuri internet bagi mencari remaja yang terdedah sebelum mengintai, mempersiapkan dan kemudian mengeksploitasi mereka secara seksual.Laporan Unicef mengatakan antun seksual secara dalam talian boleh jadi orang yang tidak dikenali atau sebaliknya kepada mangsa yang disasarkan.Apabila mangsa yang disasarkan dikenal pasti, pelaku antun seksual akan menyembunyikan niat sebenar mereka dengan memberi perhatian, pujian dan apabila sudah mesra akan mula memberikan hadiah.Selepas perangkap yang dipasang berjaya, antun akan mengaturkan pertemuan bagi membolehkan niat sebenar direalisasikan: bagi mengeksploitasi mangsa mereka secara seksual.Kadang-kadang mereka berjaya.Seorang mangsa yang terselamat yang hanya ingin dikenali sebagai Andrea baru-baru ini berkongsi traumanya dalam media sosial dan bersetuju bercerita dengan MalaysiaNow.“Anda bukan sahaja dijaga untuk tujuan seks, tetapi turut diajar untuk mendiamkan diri,” katanya.“Ibu bapa saya sibuk bekerja, selain cuti perayaan dan festival mereka tidak punya banyak masa. Selepas sekolah saya akan menghabiskan banyak masa di internet.”Andrea disapa di Facebook oleh seorang lelaki yang mengatakan berumur lima tahun lebih tua daripadanya.“Ketika itu saya bersendirian di rumah dan rasa selamat apabila ada orang lain selain ahli keluarga saya yang boleh diharapkan.”Pemangsa adalah seorang yang penyabar dan tidak gopoh tetapi akhirnya Andrea dan antun seksualnya menjadi mesra yang kemudian bertukar menjadi intim.Selepas beberapa kali bertemu, dia dipaksa untuk melakukan aktiviti seksual dengan pemangsa.“Anda bukan sahaja dijaga untuk tujuan seks, tetapi turut diajar untuk mendiamkan diri,” katanya.“Saya tidak tahu apa yang saya buat. Dia membawa saya ke sebuah hotel untuk janji temu dan mahu saya merahsiakan daripada rakan-rakan dan keluarga saya. Dia tetap melakukan hubungan seks walaupun saya melawan”.Selepas insiden itu, lelaki itu menghantar Andrea pulang.Dia tidak pernah berhubung dengan lelaki itu lagi, dan tidak menghiraukan mesej ataupun menjawab sebarang panggilan.Dia menyimpan rahsia hitamnya itu selama bertahun-tahun tetapi akhirnya menceritakan hal itu kepada ibu bapanya dan mendapatkan rawatan tekanan perasaan dan kemurungan akibat kejadian itu.“Selepas saya selesai menjalani rawatan, saya membuat keputusan untuk berkongsi pengalaman saya di Twitter untuk meluah dan memberitahu remaja mengenai ancaman itu. Kanak-kanak dan ibu bapa perlu tahu mengenai wujudnya orang seperti itu dalam media sosial.”Senarai daftar pesalah jenayah seksual kanak-kanak dilancarkan pada 2019 yang mengandungi kira-kira 3,000 pedofilia.ECPAT International adalah rangkaian organisasi global yang berusaha untuk menghentikan eksploitasi seksual terhadap kanak-kanak.Ia mengeluarkan laporan yang menyenaraikan Malaysia sebagai destinasi pelancongan seks dan “pengeksport” pemangsa seks ke negara-negara tetangga.Organisasi kebajikan kanak-kanak ingin mengetatkan undang-undang sama seperti Akta Kanak-kanak 2001 untuk mengurangkan pemangsa yang berjaya menjadikan golongan bawah umur sebagai mangsa.Namun, walaupun dibuktikan Andrea, menghalang pemangsa bukannya mudah dilakukan.Internet wujud di mana-mana sahaja dan menghubungkan sesiapa sahaja yang anda inginkan dengan hanya satu klik.Kisah The Big Bad Wolf yang diceritakan dalam beberapa kisah dogeng kanak-kanak kini seolah-oleh menjadi nyata.Bagi sesetengah orang, ia adalah satu kenyataan.Andrea yang terselamat kini menjadi pembimbing dan guru.Dia mengigil ketika menceritakan pengalaman hidupnya kepada MalaysiaNow.“Mereka sentiasa ada di luar sana, and apa yang boleh kita lakukan sekarang mengajar anak-anak tentang mereka.”


Dalam pertemuan bersama PM, menteri Umno terkejut serangan terhadap Bersatu oleh Zahid

Menteri Kabinet dari Umno hari ini menzahirkan rasa terkejut dengan serangan bertali arus presiden mereka terhadap kerajaan Perikatan Nasional (PN), kata sumber berhubung pertemuan ringkas mereka dengan Perdana Menteri Muhyiddin Yassin petang tadi.MalaysiaNow difahamkan, pertemuan itu dihadiri hampir kesemua menteri dan timbalan menteri Umno di Putrajaya dengan kebanyakan daripada mereka mengakui tidak mempunyai “penjelasan yang logik” berhubung siri ucapan yang menyerang Bersatu dan PN.“Mereka berkata, mereka sendiri tidak faham mengapa sasaran ucapan Perhimpunan Agung Umno kepada parti yang sama memberikan mereka jawatan dan kuasa ketika menjadi pembangkang,” kata sumber kepada MalaysiaNow, beberapa jam selepas pertemuan tamat tanpa sebarang keputusan jelas.Perhimpunan Agung Umno hujung minggu lalu menyaksikan pemimpin dan perwakilan parti menyerang Bersatu dalam menyokong presiden parti Ahmad Zahid Hamidi untuk memutuskan hubungan dengan PN.Pemimpin tertinggi parti turut menggesa Umno menjadi dominan semula, mengatakan tidak mahu menjadi pemain kedua dalam mana-mana kerajaan.Terdahulu, terdapat spekulasi tentang pertemuan hari ini, mengatakan menteri dan timbalan menteri dari Umno menawarkan peletakan jawatan mereka secara serta merta daripada Kabinet kepada Muhyiddin.Sumber bagaimanapun menafikan perkara itu dibincangkan.“Satu-satunya perkara diberitahu kepada perdana menteri ialah apa yang mereka katakan sebagai punca utama kepada serangan itu. Mereka mengatakan ia merupakan rancangan jahat kumpulan kluster mahkamah dalam kepimpinan Umno,” tambahnya.Kluster mahkamah merujuk kepada sekumpulan bekas pemimpin kerajaan dari Umno yang berdepan dengan pelbagai pendakwaan rasuah, pengubahan wang haram dan pecah amanah.Zahid dan bekas perdana menteri Najib Razak, jika dicampurkan kedua-duanya mempunyai lebih daripada 80 pendakwaan, mengetuai kempen menyerang Muhyiddin, menuduh bekas timbalan presiden Umno itu mengenepikan parti Melayu itu dalam jawatan penting kerajaan.Kritikan mereka dipertingkatkan selepas Najib disabitkan bersalah atas tujuh pendakwaan rasuah Julai tahun lepas, lima bulan selepas beliau dan ahli-ahli Parlimen Umno menyokong Muhyiddin dilantik sebagai perdana menteri.Pada Oktober, kedua-dua Zahid dan Najib menulis surat kepada Agong, menyatakan sokongan kepada Presiden PKR Anwar Ibrahim untuk menjadi perdana menteri melalui pembelotan ahli-ahli Parlimen.Tidak berapa lama selepas itu Anwar mengakui terdapat perbincangan dengan pemimpin Umno untuk bekerjasama.Sementara itu, satu sumber berkata, semasa perbincangan tidak formal selepas pertemuan, perbandingan dilakukan antara serangan dilakukan Zahid terhadap menteri-menteri daripada partinya dengan kritikan Anwar terhadap menteri-menteri PKR semasa berasa dalam kerajaan Pakatan Harapan pimpinan Dr Mahathir Mohamad.“Kelihatan Zahid meniru cara yang dilakukan Anwar,” kata sumber itu.Lebih kurang dua minggu lepas, Barisan Nasional terpaksa menarik balik kenyataan dikeluarkan Zahid selepas didapati hampir sama dengan kenyataan berasingan dikeluarkan Anwar.


Bicara kes Bung Moktar, isteri ditangguhkan

Perbicaraan kes rasuah membabitkan Ahli Parlimen Kinabatangan Bung Moktar Radin dan isterinya, Zizie Ezette A. Samad yang dijadualkan hari ini dan esok ditangguhkan berikutan perlaksanaan perintah kawalan pergerakan bersyarat (PKPB) di negeri itu.Timbalan Pendakwa Raya Abdul Rashid Sulaiman dari Suruhanjaya Pencegahan Rasuah Malaysia (SPRM) memberitahu media bahawa Bung Moktar, 60, yang kini Timbalan Ketua Menteri Sabah dan isterinya, Zizie Ezette, 41, seorang pelakon sedang menjalani kuarantin di Sabah.“Sepatutnya perbicaraan pada hari ini dan esok, tetapi hari ini ditetapkan untuk pengurusan kes itu. Tarikh bicara seterusnya pada 21 hingga 24 Disember ini,” katanya selepas pengurusan kes di dalam kamar Hakim Mahkamah Sesyen Rozina Ayob hari ini.Peguam Ridha Abdah Subri yang mewakili Bung Moktar ketika ditemui berkata beliau ada menghubungi anak guamnya yang berada di Sabah melalui sidang video.Turut hadir ke mahkamah peguam Teh See Khoon dan Arwinder Kaur yang mewakili Zizie Ezette.Mengikut pertuduhan pertama, Bung Moktar, 60, didakwa secara rasuah memperoleh untuk dirinya wang tunai RM2.2 juta daripada ejen pelaburan Public Mutual, Madhi Abdul Hamid, 38, melalui Zizie Ezette.Bung Moktar dituduh melakukan perbuatan itu sebagai dorongan bagi mendapatkan kelulusan daripada Menteri Kewangan II untuk FELCRA membuat pelaburan sebanyak RM150 juta bagi menyertai produk unit amanah Public Mutual.Dia didakwa melakukan kesalahan itu di Public Bank Berhad, Cawangan Taman Melawati, Jalan Bandar 12, Taman Melawati di sini, antara 12.30 tengah hari dan 5 petang, pada 12 Jun 2015.Bagi pertuduhan kedua, Bung Moktar didakwa secara rasuah memperoleh untuk dirinya wang tunai RM262,500 daripada Madhi melalui akaun Public Islamic Treasures Growth Fund (PITGF) bernombor 044797816 yang didaftarkan atas nama Zizie Ezette bagi tujuan serupa.Bung Moktar juga berdepan tuduhan ketiga, secara rasuah memperoleh untuk dirinya wang tunai berjumlah RM337,500 daripada ejen pelaburan Public Mutual, Norhaili Ahmad Mokhtar, melalui akaun Public Ittikal Sequel Fund (PITSEQ) bernombor 044797824 yang didaftarkan atas nama Zizie Ezette bagi tujuan yang sama.Mengikut pertuduhan pertama, Bung Moktar, 60, didakwa secara rasuah memperoleh untuk dirinya wang tunai RM2.2 juta daripada ejen pelaburan Public Mutual, Madhi Abdul Hamid, 38, melalui Zizie Ezette.Kedua-dua kesalahan itu didakwa dilakukan di lokasi sama pada jam 12.16 tengah hari dan 12.28 tengah hari, 19 Jun 2015 dan semua pertuduhan dikemukakan mengikut Subseksyen 17(a) Akta SPRM dan boleh dihukum di bawah Seksyen 24(1) akta sama, yang memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.Zizie Ezette mengaku tidak bersalah atas tiga pertuduhan bersubahat dengan suaminya berhubung perkara sama, di tempat, tarikh dan masa serupa mengikut Seksyen 28(1) (c) Akta SPRM dan boleh dihukum di bawah Subseksyen 24(1) akta sama yang memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.


Di sebalik peningkatan kes kanser di Malaysia

Pakar kesihatan berkata perubahan gaya hidup dan corak pemakanan yang semakin tidak sihat hasil tekologi pemprosesan makanan sebagai antara faktor di sebalik trend meningkat penyakit kanser dalam kalangan rakyat Malaysia, termasuk golongan muda.
Pensyarah kanan Fakulti Perubatan dan Sains Kesihatan Universiti Putra Malaysia (UPM) Dr Zalina Abu Zaid berkata, ia juga dilihat selari dengan peningkatan obesiti di Malaysia.
"Prevalen berat badan berlebihan dan obesiti juga meningkat di Malaysia, di mana satu daripada dua orang dewasa mempunyai berat badan yang berlebihan dan obesiti.
"Jika dibandingkan dengan negara Asia Tenggara lain, Malaysia mempunyai tahap obesiti yang tinggi dengan jumlah hampir 50%," katanya kepada MalaysiaNow.
Berat badan berlebihan katanya adalah faktor utama mendapat penyakit kronik termasuk kanser.
Selain itu, pertambahan populasi warga emas turut menjadi punca peningkatan statistik.
Katanya, faktor-faktor itu disifatkan sebagai boleh diubah kerana ia bergantung kepada gaya hidup seseorang individu.
Faktor risiko kanser tidak boleh ubah termasuklah jantina, umur dan genetik.
Persatuan Kanser Malaysia (NCSM) baru-baru ini melaporkan 20,000 kes dikesan setiap tahun dan purata usia pesakit ialah lebih daripada 40 tahun.
Bagaimanapun, sejak dua tahun kebelakangan ini, pesakit-pesakit baru dikesan daripada mereka yang berusia lewat 20-an dan awal 30-an.
NCSM juga melaporkan semakin ramai kanak-kanak yang dikesan menghidap kanser.
Pakar kesihatan awam, Zainal Ariffin Omar pula berkata, kes bertambah kerana semakin ramai orang yang membuat saringan kesihatan.
"Punca-punca risiko kanser termasuklah amalan merokok, obesiti, pemakanan yang tidak sihat, pengambilan arak dan penyakit kronik lain," katanya.
Malaysia mempunyai 4.8 juta perokok daripada 32 juta keseluruhan rakyat, dengan dianggarkan 27,200 kematian direkodkan berkaitan dengan amalan merokok.
Kerajaan di bawah menteri kesihatan baru-baru ini berkata Generasi Penamat (GEG) menerusi Rang Undang-Undang Kawalan Produk Tembakau Merokok 2022 akan disemak semula.
Zalina berkata, kajian menunjukkan menunjukkan golongan muda banyak menghabiskan masa di hadapan skrin komputer atau telefon berbanding melakukan aktiviti fizikal.
Sebelum ini, firma Ernst & Young Advisory Sdn Bhd mendapati pengguna digital Malaysia menghabiskan masa kira-kira 14 jam sehari di depan peranti digital dengan 87% daripadanya dihabiskan menggunakan internet.
Dari segi pemakanan, Zalina berkata diet yang mengandungi makanan segera dan makanan diproses yang mempunyai kandungan lemak, kanji atau gula adalah punca pertambahan berat badan yang seterusnya meningkatkan risiko kanser.
"Bukti saintifik menunjukkan bahawa beban glisemik (peningkatan glukosa darah dan insulin selepas makan makanan) adalah punca kanser endometrium.
“'Makanan segera' ialah makanan mudah didapati yang memberi hasil yang padat tenaga dan sering dimakan dengan kerap dan dalam jumlah yang besar," katanya.
Makanan segera menjalani beberapa bentuk pemprosesan sebelum dimakan melalui pemprosesan industri dan ia mempunyai kandungan tenaga yang tinggi dan mikronutrien yang rendah.
Zalina turut menggesa orang ramai mengurangkan daging merah dan daging diproses yang mana kedua-dua sumber makanan itu mempunyai kandungan kimia bersifat karsinogenik.
"Tubuh kita akan menukar nitrat kepada nitrosamine yang bersifat karsinogenik dan memberi risiko mendapat kanser.
“Oleh itu, saranan pengambilan daging merah adalah kurang 500g seminggu."
Makanan yang diawet pula mempunyai paras garam yang tinggi.
Ia merangsang jangkitan Helicobacter pylori dalam perut yang seterusnya meningkatkan risiko kanser perut.
Dalam pada itu, Zainal berkata golongan muda disarankan menjadi aktif secara fizikal.
“Banyakkan bergerak dan kurangkan duduk," katanya.


Najib akan temani Rosmah untuk keputusan kes rasuah esok

Najib Razak akan menemani Rosmah Mansor apabila Mahkamah Tinggi memberikan keputusannya esok, sama ada isterinya itu perlu membela diri terhadap pertuduhan rasuah berkaitan projek hibrid solar bagi sekolah di pedalaman Sarawak, atau membebaskannya.Peguam utama Najib, Muhammad Shafee Abdullah memberitahu Hakim Mahkamah Tinggi Collin Lawrence Sequerah, yang mendengar perbicaraan kes bekas perdana menteri itu berkaitan dana 1Malaysia Development Berhad (1MDB), bahawa anak guamnya mahu menghadiri prosiding mahkamah Rosmah sebelum menghadiri perbicaraannya sendiri yang dijadualkan bermula 9.30 pagi.“Anak guam saya mahu berada di sana untuk menyokong isterinya,” kata Shafee.Sequerah kemudiannya membenarkan permohonan tersebut dan memerintahkan perbicaraan kes berkaitan 1MDB itu bermula pada 10 pagi atau apabila prosiding kes Rosmah selesai.Kes Rosmah di hadapan Hakim Mahkamah Tinggi Mohamed Zaini Mazlan dijadualkan bermula 9 pagi.Ketika ditemui di luar mahkamah, Shafee berkata tiga timbalan pendakwa raya dalam kes 1MDB turut memaklumkan kepada hakim bahawa mereka juga akan menghadiri prosiding kes Rosmah.“Dan saya kemudian memaklumkan bahawa anak guam saya mahu memberi sokongan, sokongan emosi ketika isteri menerima keputusan sama ada dipanggil membela diri atau tidak,” katanya kepada pemberita.Ditanya adakah Najib akan dibenarkan menghadiri prosiding (kes Rosmah) itu, Shafee berkata tidak ada masalah kerana esok adalah hari keputusan dan bukan perbicaraan (memberi keterangan).Najib sebelum ini diminta supaya tidak berada dalam prosiding mahkamah ketika beliau menghadiri perbicaraan kes Rosmah.


Adun DAP nafi laporan portal Amanah berhubung penahanan di kelab malam

Ahli Dewan Undangan Negeri (Adun) Pasir Bedamar Terence Naidu dari DAP hari ini menafikan laporan sebuah laman sesawang yang memetik beliau sebagai wakil rakyat yang ditahan di sebuah kelab malam di Prai, Pulau Pinang awal minggu ini.Laman sesawang yang berkait dengan Amanah itu turut memetik Naidu yang mengatakan beliau sedia untuk meninggalkan DAP dan menyokong Perikatan Nasional (PN) jika beliau dibuktikan bersalah.“Jika benar saya terbukti bersalah, saya bersedia keluar DAP dan menyokong Perikatan Nasional sebagai wadah perjuangan baru dan akan terus membela pengundi di kawasan saya,” tulis Malaysia Dateline yang mendakwa diambil dari sebuah kenyataan Naidu.Bagaimanapun, menurut The Star, Naidu berkata laporan tersebut adalah palsu.Dalam carian terkini, Malaysia Dateline dilihat telah mengeluarkan artikel tersebut.Sebelum ini, MalaysiaNow melaporkan 48 orang termasuk Adun dari DAP ditahan semasa serbuan dilakukan ke atas sebuah kelab malam di Prai.Adun itu juga turut diuji positif dadah.


Sorry.


Pandemik serlahkan peranan Happy Bank bantu rakyat terjejas

Pandemik Covid-19 yang berpanjangan di seluruh dunia bukan sahaja menjejaskan pendapatan ramai orang, tetapi menyebabkan keadaan mental mereka merosot akibat pelaksanaan pelbagai jenis perintah kawalan pergerakan (PKP) hingga mengakibatkan ramai dibuang kerja, dikurangkan gaji dan dihimpit hutang.Akan tetapi, pandemik ini juga menyaksikan pelbagai pertubuhan bukan kerajaan (NGO) muncul untuk menyalurkan bantuan bagi memastikan keluarga atau individu yang terkesan dapat diberikan pertolongan serta keperluan sosial.Antara NGO yang dilihat cukup aktif ketika musim pandemik ini adalah Happy Bank, sebuah organisasi berasakan sukarelawan tanpa keuntungan didorong sekumpulan anak muda yang cukup bersemangat dan komited dari pelbagai latar belakang.Mereka hadir dengan satu tujuan iaitu menyokong masyarakat kurang bernasib baik dan terabai secara sosial.Dengan moto tanpa kepentingan dan 100% kebahagian, bagi mereka berkongsi kesenangan tidak semestinya melalui bantuan kewangan saja tapi menerusi aktiviti kesukarelawanan dan penglibatan masyarakat.Pengasas Happy Bank Ainie Haziqah berkata sejak ditubuhkan pada 2014, pihaknya sudah membantu ribuan masyarakat tanpa mengira latar belakang.“Kami hanya menyokong membantu rakyat Malaysia semata-mata, tapi semua individu tanpa mengira bangsa, agama dan kewarganegaraan,” katanya dalam satu wawancara bersama MalaysiaNow.“Kami percaya dengan bantuan yang disampaikan, ia sebenarnya mungkin membantu mereka yang hilang kerja, dipotong gaji dan tidak dapat bekerja kerana pelbagai alasan ketika pandemik ini.”Ainie dibantu oleh pasukan sukarelawan yang tidak terhad di Lembah Klang, tetapi di seluruh negara termasuk Sabah dan Sarawak.“Sukarelawan kami dibahagikan kepada beberapa kumpulan, iaitu ada yang bekerja dalam talian seperti merekod, mengambil, menyusun dan menyimpan data,” katanya.“Kedua adalah pasukan logistik yang akan berhubung dengan pembekal untuk mendapat barangan harian dan sebagainya. Mereka juga kemudian akan berkhidmat menghantar barang-barang.”Menurut Ainie, Happy Bank turut membantu “rider-rider” yang terjejas dengan menggunakan khidmat mereka.Penunggang motosikal tersebut yang antaranya berkerja untuk Lalamove akan diupah sebagak penghantar bekalan bekalan makanan.“Kami bantu mereka menjana sedikit pendapatan, walaupun mungkin tak banyak tapi sekurang-kurangnya ada,” tambah beliau.Cabaran PKPDisebabkan kawasan capaian mereka kini terbahagi kepada PKP dan perintah kawalan pergerakan diperketatkan (PKPD), Ainie memberitahu perkara itu merupakan antara cabaran terpaksa ditempuh.“Contohnya ada kawasan PKPD, tapi ramai penduduk di sana mohon bantuan, jadi itu agak menyukarkan, tapi Alhamdulilah kami bekerjasama baik dengan pihak Jabatan Kebajikan Masyarakat (JKM) termasuk Pihak Berkuasa Tempatan (PBT) untuk pastikan barangan disalurkan dapat sampai kepada penerima yang memerlukan.”Sukarelawan Happy Bank membahagikan barangan untuk diagihkan kepada penduduk di Pangsapuri Hijauan.Mengulas soal tajaan kewangan pula, bekas peguam Women’s Aid Organisation (WAO) menegaskan pihaknya hanya mengambil dana awam.“Dana kami memang 100 peratus daripada awam atau orang ramai,” katanya.“Memang ada juga syarikat-syarikat korporat yang membantu, tapi kami sangat teliti dalam pengambilan dana.”Menurut Ainie, dana merupakan antara cabaran utama yang terpaksa dihadapi Happy Bank, tapi bersyukur semuanya tetap berjalan lancar setakat ini.Sementara itu, Pengerusi Kawasan Rumah Tangga (KRT) Subang Hijauan, Addie Yusop berkata mudah untuk berurusan dengan Happy Bank kerana bantuan cepat sampai berbanding yang lain.“Saya tahu tentang Happy Bank kira-kira sebulan yang lalu, kawan yang beritahu, selepas itu terus menghubungi Ainie,” katanya kepada MalaysiaNow.“Usaha Happy Bank ini sangat bagus dalam keadaan pandemik, semoga program ini berterusan.”Pada 2 Ogos lalu, Happy Bank menyumbangkan bekalan barangan keperluan asas seperti makanan kering dan basah merangkumi sayur-sayuran kepada 64 keluarga di Pangsapuri Subang Hijauan di Subang, Selangor.Majoriti penerima bantuan adalah orang ramai yang tidak dapat bekerja, berniaga kecil-kecilan dan hidup susah.Bantuan tersebut di mohon penduduk kepada pengerusi KRT yang kemudiannya menghubungi Happy Bank.Selain Pangsapuri Subang Hijauan, sejak 30 Julai lalu hingga 2 Ogos, Happy Bank juga menyampaikan bantuan di beberapa tempat lain di Ampang, Petaling Jaya, Cheras, Beranang, Puchong dan Gombak.Sumbangan turut disalur ke penduduk negeri lain seperti Kelantan, Johor, Perak, Melaka, Kuala Lumpur, Pahang, Negeri Sembilan, Terengganu, Perlis dan Kedah.Minggu ini, mereka juga sampai ke Semporna, Sabah, untuk menghantar bekalan kepada 53 keluarga di sana.Sumbangan kepada Happy Bank boleh diberikan melalui akaun Maybank 568621000906.


Hukuman alternatif, pendidikan mampu jimatkan dana negara untuk banduan, bina penjara

Ketika negara-negara maju sedang menutup dan mengurangkan operasi penjara serta bilangan banduan dengan memperkenalkan hukuman alternatif dan mempunyai sistem pendidikan yang baik, Malaysia membelanjakan ratusan juta ringgit setiap tahun kepada Jabatan Penjara.Presiden Majlis Peguam Salim Bashir berkata, hukuman alternatif kepada hukuman penjara amat digalakkan bagi membentuk dan merubah diri pesalah secara holistik dan berupaya memberikan penyesalan terhadap sesuatu kesalahan yang pernah dilakukan seseorang individu.“Dan perubahan itu boleh dilakukan di tengah- tengah masyarakat tanpa pengasingan diri seseorang pesalah (dalam penjara),” katanya kepada MalaysiaNow.Hukuman alternatif merujuk kepada bentuk hukuman yang dijatuhkan kepada pesalah selain mengurung seseorang dalam penjara.Sebahagian negara luar menggunakan istilah “alternative sactiones” atau sekatan alternatif seperti bayaran denda, pemulihan keadilan (restorative justice) seperti kerja komuniti mengikut tempoh jam berdasarkan sabitan kesalahan seseorang atau tiada hukuman sama sekali.Sejak tahun 2004, jumlah banduan di Sweden menurun dari 5,722 ke 4,500 daripada populasi 10 juta penduduk selepas melaksanakan hukuman alternatif.Pada tahun 2013, dilaporkan empat daripada 56 buah penjara negara itu ditutup dan beberapa penjara lain diarah henti beroperasi.Sementara New Zealand pula berhadapan krisis kehilangan kerja bagi kira-kira 260 kakitangan selepas 3 penjara utama negara itu ditutup.Penjara-penjara yang terletak di Waikeria, Tongariro-Rangipo dan Rimutaka diarahkan henti operasi pada tahun 2015.Berbeza di Malaysia, sejak 2016 dilaporkan kerajaan merancang untuk membina lebih banyak penjara baru di seluruh negara termasuk di Sibu, Sarawak. Sehingga kini, terdapat 27 penjara di seluruh negara iaitu 18 di Semenanjung Malaysia dan 9 lagi di Sabah dan Sarawak.Dalam jawapan bertulis di Dewan Rakyat baru-baru ini, Menteri Dalam Negeri Hamzah Zainudin berkata terdapat sejumlah 63,048 orang banduan yang sedang menjalani hukuman penjara di seluruh negara berdasarkan statistik Jabatan Penjara setakat 17 Ogos lalu.Dengan jumlah itu, kerajaan membelanjakan sebanyak RM630,480 sebulan dan dalam masa setahun hampir RM230 juta untuk kos makanan penghuni penjara di Malaysia tidak termasuk perbelajaan lain di Jabatan Penjara.Pada tahun lalu, Belanjawan 2020 memperuntukkan RM16.9bilion kepada KDN dengan RM20 juta diperuntukkan khas kepada usaha mengembangkan latihan kemahiran dan program banduan.Pensyarah Pusat Kajian Pendidikan dan Kesejahteraan Komuniti Universiti Kebangsaan Malaysia (UKM) Anuar Ahmad pula berkata, kerajaan seharusnya memperuntukkan belanjawan yang lebih kepada sektor pendidikan menyebabkan negara berhabis duit kepada golongan banduan dan penjara.Katanya, sekiranya pelaburan pendidikan benar-benar dimanfaatkan untuk meningkatkan kualiti moral, etika, kebijaksanaan sumber manusia dan integriti dalam diri pelajar, kemungkinan besar kadar jenayah akan dapat dikurangkan.Katanya, lebih baik jika duit berbilion ringgit menguruskan banduan dan penjara dari awal lagi digunakan untuk pelaburan pendidikan. Misalnya, jika mahukan pendidikan yang berkesan, perlu disediakan guru yang hebat.“Jadi, bayaran gaji yang lebih menarik dan tempat kerja yang lebih selesa perlu diberikan.“Selain itu, kecilkan bilangan pelajar di dalam bilik darjah supaya dapat belajar dengan selesa. Dengan ini, bermaksud lebih banyak wang diperlukan untuk membina bilik darjah dan sekolah,” katanya kepada MalaysiaNow.Untuk rekod, di semenanjung Malaysia, Selangor mencatat jumlah penghuni penjara paling tinggi seramai 12,259 orang, diikuti Perak seramai 6,302 orang dan Johor seramai 5,861 orang.Kedah pula menempatkan seramai 5,311 orang, diikuti Melaka seramai 4,774 orang.Sementara itu, terdapat 4,571 orang penghuni di negeri Pahang, Kelantan 4,306 orang diikuti Pulau Pinang 4,231 orang dan 3,131 orang di negeri Terengganu.Terdapat 1,665 orang di Negeri Sembilan dan Perlis 1,392. Manakala penjara zon Sabah dan Sarawak masing-masing adalah berjumlah 5,962 dan 3,283 orang.